Hum Bhojpuria – Page2– Hum Bhojpuria\nHum BhojpuriaMay 6, 20221min1320\nशरणार्थी बने के मजबूर बाण यूक्रेनी\nतारकेश्वर राय तारक\nसमय बड़ा बलवान होला, ई कब केकरा सामने कवना रूप में आई कहल मोसकिल बा। देखीं ना कुछ समय पहिले तक यूक्रेन के नागरिक सपनो में ना सोचले होखिहन कि युद्ध जइसन कवनो बिपत से दू दू हाँथ करे के परी। काहे रूस रिसिया गइल आ यूक्रेन पर हमला कई दिहलस ?\nसोवियत संघ 25 दिसम्बर 1991 के टूटल गइल आ 15 गो स्वतंत्र गणराज्यन के नीव पड़ल, जेकर नाव रहे- आर्मीनिया, अज़रबैजान, बेलारूस, इस्टोनिया, जॉर्जिया, कजाखस्तान, कीर्गिस्तान, लातिवा, लिथुआनिया, मालदोवा, रूस, ताजिकिस्तान, तुर्कमेनिस्तान, यूक्रेन अउरी उज़्बेकिस्तान।\nसोवियत संघ टूटला के बादो रूस आ यूक्रेन के संबंध ठीके ठाक रहे। यूक्रेन के विदेश नीति पर रूस के प्रभाव साफ झलके। स्वतन्त्र होखला के बावजूद रूसी शासन के आदेश पर ही काम करे यूक्रेन सरकार। हर दिन होत ना एक समाना, समय के साथ हालत करवट लिहलस महंगाई बढे लागल अर्थब्यवस्था बिगड़े लागल। गिनती में कम होखला के बावजूद रूसी भाषा भाषी लोगन के शासन बहुसंख्यक यूक्रेनी लोग के निक ना लागत रहे एही से गते-गते विद्रोह के चिंगारी सुनगे लागल। यूक्रेनी अवाम के घोर बिरोध के चलते रुस के समर्थक राष्ट्रपति के पद छोड़ के भागे के परल, तत्कालीन राष्ट्रपति ज़ेलेंस्की 2019 में यूक्रेन के संविधान में फेरबदल करके खुद के यूरोपीय संघ अउरी नाटो सैन्य संगठन के हिस्सा बने के ऐलान कई दिहलन। बस एही बात पर रूस के मरीचा लाग गइल, ओके लागल यूक्रेन भविष्य में खतरा बन सकत बा, एही से सख्त बिरोध कइलस। यूक्रेन बनर भभकी समझ के बिरोध पर ढेर ध्यान ना दिहलस। अपना बात पर अमल ना होखत देख रूस 24 फरवरी 2022 के यूक्रेन पर सैन्य ऑपरेशन के ऐलान कइलस अउरी जंग शुरू हो गइल। अइसन बात नइखे कि संवाद ना भइल, कई बेर भइल बाकी कवनो हल ना निकलल। रूसी सेना शहर दर शहर के बर्बाद करत यूक्रेन के राजधानी पर कब्जा करे खातिर भारी हमला कर रहल बिया। यूक्रेन के राष्ट्रपति वोलोदिमिर जेलेंस्की 18 से 60 साल के पुरुषन पर देश छोड़े पर प्रतिबंध लगा देले बाड़े, एही से पलायन करेवाला में ज्यादातर संख्या महिला, बच्चा अउरी बुजुर्गन के बा।\nजिन्दगी के सारा खेल त नियति के रचल होला, रहल बात इन्सान के त उ त खाली आपन किरदार निभावेला। ओकर हाँथ में कुछउ ना होला ओके त समय के साथ आपन जिनगी के सफर जारी रखही के परी। इंसान के फितरत ह, केतनो कठिनाई होखे उ आपन जिनिगी के जिए के जुगाड़ खोजी लेला। ठीके कहाला युद्ध भूख आ आफत-बिपत आदमी के आपन भूगोल बदलेके मजबूर क देला। इहे दुख से गुजर रहल बिया यूक्रेन के आम जनता, रउवा कह सकत बानी दूसरका बिश्व युद्ध के बाद ई एगो बड़का पलायन के नाजिर बा। खबर बता रहल बा 20 लाख से अधिक मेहरारू लईकी लईका आ बुजुर्ग पड़ोसी देश के सीमा पार कर चुकल बा लो, पलायन रुकल नइखे अबहीयो जारी बा। सीरिया अफगानिस्तान के बाद यूक्रेन के नाव भी ओह सूची में दर्ज हो गइल बा जहवां के लोग अपना जर से टूट के बसल आशियाना आपन जमीन देश के छोड़ी के गैर मुल्क के रहमो करम पर जीवन काटे के मजबूर बा।\nयुद्ध खाली तबाहिये लेके ना आवे एकरा साथे आवेला सभ्यता संस्कृति के नेस्तनाबूद करे वाला ज्वालामुखी। शरणार्थी के रूप में जान बचावे के कीमत अदा करे के पड़ेला देश के नागरिकन के। एगो उन्मादी शासक के भू-राजनीतिक उन्माद के चलते लाखन लोग के जिनगी जीवनभर संघर्ष के आगि में जरे के मजबूर भइल बा। दुनिया भर में करीब 8 करोड़ लोग शरणार्थी के रूप में जीनगी जी रहल बा। यूक्रेन के टटका शरणार्थी संकट कई गो नया सवाल के जन्म दे रहल बा। दुनिया के एगो बड़हन जनसँख्या विस्थापन के संकठ से कइसे बहरियाइ ? हेतना बड़हन जन सैलाब के कहवाँ जगह भेटाइ ? के देहि ? भरण पोषण के जिम्मा के लिही? अबही त पोलैंड सहित दूसर देश इंसानियत के चलते जगह दे रहल बान। लेकिन केतना दिन ? पनाह देवे वाला देशन के भी आपन एगो सीमा बा।\nसंयुक्त राष्ट्र पहिलहीं एह त्रासदी के दुनिया के सबसे बड़हन शरणार्थी समस्या घोषित क चुकल बा। युद्ध फिलहाल त यूक्रेन आ रूस के बीच बा अगर एह लड़ाई में दूसर देश सामिल हो गइलन स त स्थिति अउरी भयावह हो जाई। रोकले ना रोकाई तबाही।\nहमनी के पड़ोसी देश पाकिस्तान नेपाल आ खुद भारत भी बरिसन से शरणार्थी समस्या से जूझ रहल बा। भारत मे बांग्लादेशी, म्यांमारी, तिब्बती, अफगानी, सोमाली, रोहिंग्याई, पाकिस्तानी, अउर श्रीलंकाई सहित अउरी पड़ोसी देशन से आइल शरणार्थी के मसला काफी संवेदनशील बा। शरणार्थी समस्या खाली भारते ना कवनो देश बदे स्थाई समस्या बन जाला। देश के आर्थिक अउरी प्राकृतिक संसाधन पर अनावश्यक जोर बढेला। आपन हिस्सा में से ही शरणार्थी के देवे के मजबूरी होला। कब तक बाँटे के परी एकरो समय सीमा तय नइखे।\nमौजूदा शरणार्थी समस्या के बीच कनाडा के प्रधानमंत्री जस्टिन टुडो के हालिए पोलैंड यात्रा के दौरान दिहल बयान जख्म पर मरहम जइसन सुखदाई बा “युद्ध के चलते यूक्रेन के छोड़े वाला लोग के कनाडा शरण देवे के तैयार बा, ना सिर्फ शरण दिही बल्कि पढ़े-लिखे रोजी रोजगार के भी बेवस्था करी। युद्ध ख़तम भइला के बाद इहो बिकल्प दियाई के जे जाईल चाही ओके जाए के बेवस्था कइल जाइ आ जे ना जाइल चाही आगे के जिनिगी कनाडा में ही बितावल चाही, ओहू के क्षमता अनुसार सरकारी सहायता दियाई।”\nएह अंहियारी रात के सुबह जल्दी होखो, युद्ध कवनो समस्या के स्थायी हल नइखे हो सकत। एकरा से दुनो देश के सिर्फ आर्थिक आ समाजिक नुकसान होला। संसाधन त बर्बाद होइबे करेला साथे साथ मानसिक भावनात्मक आघात भी पहुंचेला। युद्ध वर्तमान आ आवे वाली पीढ़ी पर बुरा असर त डलबे करेला एकरा से पूरा दुनिया पर प्रत्यक्ष भा अप्रत्यक्ष रूप से प्रभाव परेला, ब्यापार त प्रभावित होखबे करेला तनाव के माहौल में जिए के मजबूर हो जाला पूरा आदम जात।\nपरिचय : लेखक तारकेश्वर राय तारक जी त्रैमासिक भोजपुरी ई-पत्रिका सिरिजन के उपसम्पादक अउरी गाँव गिरांव आ माटी से जुड़े खातिर उत्सुक कलमकार हईं।\nHum BhojpuriaMay 6, 20221min980\n“मन धक् से हो गइल बा युद्ध के नाम सुनते\nकब ले चली दुनिया में ये आपसी वर्चस्व के लड़ाई”\nबाकिर प्रसिद्ध गीतकार साहिर लुधियानवी कहले बाड़े कि “ए शरीफ इंसानों जंग टलती रहे तो बेहतर है”। जंग किसी मसले का हल नहीं क्योंकि जंग खुद में एक मसला है। हमनी के पूर्व प्रधानमंत्री अटल बिहारी बाजपेई कहले बानी कि मित्र बदलल जा सकऽता बाकीर पड़ोसी नइखे बदलल जा सकत। एह बात के यूक्रेन अउर रूस दूनो देश के समझे के परी।\n“संयुक्त राष्ट्र के पोखरा में जलकुंभी छपले बा\nदेख यूक्रेन एही में परछाई आपन”।\n“गजबे उल्टा भइल बा ई दुनिया के सियासत में।\nजहां बस चोर एगो बा आ चालीस गो अली बाबा”।।\nHum BhojpuriaMay 6, 20221min930\nयुद्ध कवनों भी स्थिति में समस्या के समाधान ना ह। युद्ध समस्या बढावेला। ई विश्व के कई तरह से प्रभावित करेला। कवनों भी देश के अपना सुरक्षा के चिंता होला आ रहे के भी चाहीं। एकरा वास्ते उ साम-दाम-दण्ड-भेद के भरपूर इस्तेमाल करे के चाहेला। हर देश अच्छा आ मनोनुकूल पड़ोसी चाहेला। भारत भी अफगानिस्तान में तालिबान सरकार के गठन के समय खासे चिंतित रहे आ बा।\nरूस अपना सुरक्षा के ले चिंतित बा। यूक्रेन के नाटो में शामिल होखे के इच्छा रूस के हित में नइखे, रूस ये बात के भलीभांति समझ रहल बा। रूस के लाख समझवला के बाद भी यूक्रेन अमेरिका आ यूरोपीय दबाव में आके नाटो के सदस्य बने वास्ते आतुर बा। आ इहे ये युद्व के कारण भी बा। हालांकि यूक्रेन अब एकरा पर संदेह व्यक्त कर रहल बा।\nई युद्ध यूक्रेन के हित में नइखे। ई स्पष्ट बा कि यूक्रेन रूस के सामरिक शक्ति के आगे बौना बा।\nअभी तक ये युद्व में जानमाल के काफी नुकसान पहुँचल बा। रिहायशी इलाका में बमबारी आ मिसाइल हमला आम लोग के जनजीवन के तहस नहस कर रहल बा। बहुत अधिक संख्या में यूक्रेन के सैन्य ठिकाना, सरकारी इमारत तबाह हो रहल बा। दोसरा तरफ दूनू देश एक दूसरा के क्षति पहुँचावे के दावा भी कर रहल बा। एतना त तय बा कि यूक्रेन में तबाही के आलम बा।\nये युद्ध में अमेरिका के भी बहुत बड़ा कूटनीतिक चाल बा। उ यूक्रेन के बहाने रूस के कमजोर करे के चाह रहल बा। उ रूस के तानाशाह बता रहल बा।\nरूस नइखे चाहत कि ओकर पड़ोसी अमेरिका आ यूरोपीय संघ के कठपुतली बन के रहे। उ एकरा के अपना सुरक्षा के प्रतिकूल देख रहल बा। अमेरिका आ यूरोपीय देश के उकसवला पर यूक्रेन रूस से लोहा लेवे खातिर तैयार बा। आ रूस कवनों भी कीमत पर युद्ध समाप्त करे के पक्ष में नइखे, जब तक यूक्रेन रूस के अनुरूप आपन विचार नइखे बदलत।\nभारत हमेशा के तरह युद्ध के पक्ष में नइखे। भारतीय प्रधानमंत्री रूस आ यूक्रेन दूनू देश के राष्ट्रपति से वार्ता के द्वारा अपना कूटनीतिक भूमिका के प्रदर्शन कर रहल बाड़े।\nभारत यूक्रेन में फँसल भारतीय नागरिक आ विद्यार्थी सबके सफल देश वापसी के लेके खासे चिंतित रहल बा। आ एकरा खातिर हर संभव प्रयास भी कइले बा। ऑपरेशन गङ्गा के माध्यम से करीब बाइस हजार से अधिक लोग के सुरक्षित वापसी साधारण काम नइखे भइल। उहाँ शिक्षा ग्रहण कर रहल छात्र सबके सुरक्षित निकालल बड़हन चुनौती रहल ह आ सरकार के प्रयास अभी भी जारी बा। ‘सूमी’ से घमासान युद्ध के स्थिति में भी करीब सात सौ विद्यार्थिन के सुरक्षित निकालल बहुत बड़ सफलता मानल जाई।\nभारत आपन चार केंद्रीय मंत्री के यूक्रेन के पड़ोसी देशन में भेज के ये काम के सफलता पूर्वक निर्वहन कइले बा। प्रधानमंत्री के ई प्रयास प्रशंसा योग्य बा।\nइतिहास गवाह बा कि यूक्रेन भारत के कभी भी हितैषी नइखे रहल। चाहे कश्मीर के मामला होखे, चाहे परमाणु परीक्षण के बात होखे आ चाहे संयुक्त राष्ट्र संघ में भारत के स्थायी सदस्यता के समय रहल होखे। वर्तमान में भी यूक्रेन से लौटल छात्र सबके आपबीती से यूक्रेन के अधिकारी, नागरिक आ पुलिस के नकारात्मक रवैया स्पष्ट झलक रहल बा। फिर भी भारत उक्रेन से कवनों तरह के दुर्भावना नइखे प्रदर्शित करत।\nई युद्व हमनीं भारतीय खातिर भी बड़हन चुनौती बा। एमे कवनों दू राय नइखे कि रूस भारत के पुरान मित्र ह आ भारत के सामरिक समृद्धि में लगभग सत्तर प्रतिशत रूस के भागीदारी बा। दोसरा तरफ अमेरिका के साथ भी भारत के व्यापारिक संबंध जुड़ल बा। ये स्थिति में भारत फूँक-फूँक के कदम बढ़ा रहल बा।\nयुद्ध के जवन स्थिति बा, नइखे लागत कि ई तत्काल समाप्त होई। अमेरिका आ यूरोपीय देश चाहे जेतना भी प्रतिबंध रूस पर लगाले, रूस के नइखे झुका सकत, ई पुतिन के रुख से साफ झलक रहल बा। पुतिन के अभी तक रूसी जनता के भी भरपूर समर्थन मिल रहल बा। अमेरिका आ यूरोपीय देश रूसी जनमानस के भड़कावे के भी भरपूर प्रयास कर रहल बा। यूरोपीय मीडिया रूस के जमीनी हालात के अपना ढंग से बता रहल बा जवना के रूस अपना खिलाफ अमेरिका आ यूरोपीय देश के दुष्प्रचार बता रहल बा।\nजइसे जइसे समय बीत रहल बा विश्व के चिन्ता भी बढ़ल जाता। अमेरिका अपना वर्चस्व खातिर यूक्रेन के इस्तेमाल कर रहल बा, ई बात यूक्रेन के भी समझे के परी। यूक्रेन के एगो पड़ोसी राष्ट्र के रूप में रूस से अच्छा संबंध राखल जरूरी बा। अगर यूक्रेन ना सम्हलल, त यूक्रेन के भविष्य भारी खतरा में पर जाई आ यूक्रेन में तख्ता पलट होई, रूसी प्रभाव वाली सरकार स्थापित हो जाई आ यूक्रेन रूसी दबदबा में आ जाई, अइसन दिखाई पड़ रहल बा। मगर विश्व के मिजाज ये युद्व के लेके कब कवना रूप में रही आ कब करवट बदली कहल मुश्किल बा\nअगर युद्ध नइखे रुकत त ई भारी विध्वंस के संकेत बा। अभी युद्ध के असर साफ दिखाई देता। कच्चा तेल के दाम में लगातार वृद्धि से निकट भविष्य में महंगाई बढ़ल तय बा। एसे भारत के ये युद्व के लेके चिंता स्वाभाविक बा। हालांकि रूस पर अमेरिका के प्रतिबंध के कारण रूस के तेल निर्यात पर बहुत असर परल बा। अब रूस में कच्चा तेल के कीमत में गिरावट आइल बा। अब रूस भारत के कच्चा तेल सस्ता दर पर देवे के पहल कइले बा। अब भारत के आपन वैश्विक बाजार नीति के आधार पर निर्णय लेवे के बा, जवना के इंतजार बा। एतना त तय बा कि अगर युद्व अभी ना थमल त यूरोपीय देशन के व्यवहार देख के लाग रहल बा कि एकर वैश्विक दुष्परिणाम अधिकाधिक देशन के आपसी संबंध बहुत अधिक प्रभावित करी।\nरूस आपन सैन्य कारवाई रोके के तनिक भी पक्ष में दिखाई नइखे देत। अभी हालहीं में इंटरनेशनल कोर्ट ऑफ जस्टिस के निर्णय कि रूस आपन सैन्य कारवाई बंद करो, निरर्थक साबित हो रहल बा। रूस ये निर्णय के बावजूद सैन्य कार्रवाई जारी रखले बा।\nएने दूनू देशन के बीच कई दौर के बातचीत भी बिना कवनों सार्थक परिणाम के समाप्त हो चुकल बा। बातचीत अभी भी जारी बा आ एकर समाधान भी बातचीत के द्वारा हीं संभव बा। यूक्रेन के भी अपना हित के ध्यान में रख के, आपन अड़ियल रवैया छोड़ के, रूस के साथ समझौता के सार्थक पहल करे के चाहीं।\nHum BhojpuriaMay 6, 20221min990\nखैर ई बिषयान्तर समझ के आगे बढ़ल जाव। अपना देश में चूँकि शिक्षा के बुनियाद अंग्रेजी पद्धति पर आधारित बा हमनी के ना केवल जानकारी के बल्कि सोचे के भी जड़ ब्रिटेन आ अमेरिका जइसन बा। भारत के अखबार आ टी.वी. पश्चिम के कब्जा में बा जवना कारण हमनी के सोच आ समझ ओकरे विचार से अवगत बा। रूस-यूक्रेन युद्ध के पीछे के इतिहास जानल जरूरी बा। द्वितीय विश्वयुद्ध में रूस विजेता के तरह उभरल आ सबके मालूम बा कि दुनिया के राजनीतिक ध्रुवीकरण भइल। पूर्वी यूरोप पर रूस के आधिपत्त्य हो गईल- इहाँ तक कि जर्मनी के दू हिस्सा हो गइल। 1953 में स्टालीन के मृत्यु के बाद खुरस्चेव के शासनकाल में रूस तेजी से औद्योगीकरण के ओर बढ़ल आ साथ-साथ ओकरा क्षमता में भी वृद्धि भइल। लेकिन 80 के दशक में उदारीकरण के बयार के साथ ही वैश्वीक बाजार के आँधी में सोवियत पिछड़ गइल। अन्ततोगत्त्वा, सोवियत संघ 15 देश में विभक्त हो गइल—रूस, यूक्रेन, जौर्जिया, बेलारूस, उजबेकिस्तान, अर्मेनिया, अजेरबिजान, कजारिस्तान, कैरिस्तान, माल्डोवा, तुर्केनि, तुर्कमेनिस्तान, ताजिकिस्तम आ लाटिवा। इहाँ जानल जरूरी बा जे रूस एशिया आ यूरोप दुनो महादेश में फइलल बा लेकिन ओकर आत्मा यूरोप में ही बसेला। आ इहे कारण बा कि रूस के दुश्मनी यूरोपीय देशन से हमेशा रहल बा।\nरूस-युक्रेन युद्ध माने बरबादी के मंजर\nHum BhojpuriaMay 6, 20221min1350\nजब कवनो देश के मूढ़ मू़र्ख हठी अनुभवहीन नकलनवीस शासक मिल जाला तब तबाही बरबादी के मंजर देखे के मिलेला। युक्रेन के वर्तमान राष्ट्रपति के भी इहे हाल बा। हालाँकि उ चुनाव से ही आइल बाडे़ लेकिन कवनो राष्ट्र के निर्माण कइसे होला, राजनीति-कूटनीति का होला देसभक्ति के माने का होला, एगो नागरिक के कीमत का होला ई बात कत्तई नइखन जानत। उ युक्रेन आ अपना महादेश के हित नइखन जानत, जानत रहिते त परमाणु युद्ध के खतरा ना उत्पन्न भइल रहित। युक्रेन में जवन तबाही मचल बा उ ना मचल रहित। ओहिजा के सुख शान्ति समृद्धि शिक्षा साधन खेतीबारी नष्ट ना भइल रहित। दुनियाँ में प्रदूषण आ महँगाई भुखमरी के खतरा ना पैदा भइल रहीत ।\nआज युद्ध के चौदहवाँ दिन बीत गइल, हालत नाजुक से नाजुक बद से बदतर हो आइल बा, ओहिजा से विदेशी लोग त भागिए आवता ओहुजा के लोग शरणार्थी बने खातिर मजबूर हो गइल बा। शरणार्थी का कहाला, ई बात पचासन बरिस से जे अपना जमीन से उखड़के दर-दर के ठोकर खाता उ जानता। बांग्ला देशी चाहे रोमा बंजारा चाहे हाल ले जमीन के टुकड़ा खातिर लड़त मरत इजरायल होखे। युद्ध के त्रासदी इहे लोग जानता। जे युद्ध में मरा गइल से वीरगति पा लेहल, लेकिन जे घायल हो गइल, हताहत हो गइल, ओपर से परमाणु हथियार के शिकार हो गइल, ओकर त आदो-औलाद गलल पचल पैदा होला, नागासाकी के याद बानू।\nई लडा़ई कवनो एक दिन के खेला ना ह, हमरा लागता ई चुनाव के पहिलहीं गोटी बइठावल बा, आम जनता का सुख के साधन चाही चमक दमक पर ओकर मत बदल जाला। लडा़ई से बिजनेस करे वाला, जान के सौदा क के पेट पाले वाला लोग का विश्वात्मा के दुख से का मतलब। उ त अपना हवस से मजबूर बा।\nसोवियत संघ के विघटनो धकड़ईए के लड़ाई रहो, ओहू बेरा रस्साकस्सी चलत रहे दूसरका विश्वयुद्ध के समे मित्र राष्ट्र के संगे सोवियत रूस रहे लेकिन उ समय के जरूरत रहे, लेकिन वास्तव में रूस के प्रकृति आ यूरोपिय देशन के मूल प्रकृति मे ताल मेल के कवनो सवाले ना रहे। आदमी खातिर पूँजी एगो आवश्यक साधन ह लेकिन ओकरा संग्रह आ वितरण में साम्यवादी देश आ पूँजीवादी देश में भारी अंतर होला। पूँजीवादी देश अपना नागरिक के भी धन संग्रह के मौका देला आ साम्यवादी देश निजि धनसंग्रह ना करे देला ओजी सब धन गोपाल के होला माने कमाई देश के नागरिक लेकिन उत्पादन देस के हो जाई। सभका कोटा से भोजन वस्त्र मिली, अपना मने कहीं केहू ना जाई आई ना बोली बतिआई।\nसोवियत साम्यवाद में माई बेटा, मरद-मेहरारू भी एक दोसरा पर जासूसी करे लो। लोग खुल के ना जी सके। दमघोटू वातावरण रहे। कइसे-कइसे लोग जिनगी काटत रहे लेकिन धन देश के विकास में लागे। सोवियतो अपना ढंग से आगे बढत रहे। इहाँ ले कि धरती से अंतरिक्ष ले ओकर कदम आगे चलत रहे। ई बात तारीफ के आ इर्ष्या दुनू के रहे।\nलेकिन तारीफ केहू ना करेला बाकी इर्ष्या तुरंत करेला। सोवियत संघ के लोग कथित समाजवाद आ सचउकी मार्क्सवादी तानाशाही से वेंटिलेटर पर हाँफत रहे लोग तबे गोर्वाचोव सत्ता में अइले। उ उदारवादी सोच राखत रहले। उ लोग के खुलापन देबे लगले जवना के फल भइल कि सोवियत संघ टूट गइल आ 19 गो देश बन गइल। दुनियाँ में सोवियत संघ के रूस के नाम से जानल जात रहे, उ रूस एगो छोट प्रान्त बराबर रह गइल।\nलेकिन तीसे बरिस में ओइजा के नया विकास भइल। उन्निसो देश के विकास भइल। विकास के दौर में युक्रेनो विकसित भइल। उ गेंहूँ के बड़हन उत्पादक देश बन गइल आ यूरोपीय देशन के गेंहूँ के आपूर्तिकर्ता ह। उ खाद्यानन के तेलो बनावेला। उ एगो बड़हन शिक्षाहब के रूप में भी विकास कइले रहल ह। पच्चीसन हजार छात्र त उहाँ भारतीय रहले हं। ए घातक जंग के समय ओ लोग के सुरक्षित वापस बोलावल भारत के पहिलका ड्युटि बन गइल ह। आज वैश्विकरण के चलते हर देश के लोग हर देश में बा। कवनो आपदा के बेरा ओ लोग के सुरक्षा के गम्भीर जिम्मेवारी सरकार पर आ जाला। सोचीं, जहाँ परमाणु ठिकाना पर बम्मवारी होता ओहिजा से सुरक्षित वापसी केतना खतरनाक होई ?\nहं युक्रेन के विकास के बात होत रहल ह- उ व्यापारिक कृषि शिक्षा व्यापार आ पारमाणविक विकास में अपना पैर पर खडा़ हो गइल रहल ह, लेकिन दुनियाँ के कुटनीति ए चीज के सीधी सरल नजर से कइसे देखी ? दुनियाँ में वर्चस्व के अदृश्य लडा़ई चलत रहेला।\nओ लड़ाई के शिकार युक्रेनो हो गइल ह। विरोधी कुटनीत का एकर मौका चुनाव के बेरा मिल गइल। प्रचार-प्रसार में चमक-दमक देखा के विदेशी ताकत के बले एगो हास्य अभिनेता ओजा के राष्ट्रपति बन गइल। वोटर के ई एगो बड़हन दोष ह कि उ तत्काल फायदा देखके बदल जाला। मतदाता के ई दोष देशहित ना अनहित क देला। एगो अराजनैतिक राष्ट्राध्यक्ष स्वभाविक बा कि विदेशी कठपुतली बन जाई, उ नॉटो के पीछे दउड़ले ह अमेरिका के भरोसा कइले ह, जबकि इ मूल रूप से सोवियत विरोधी हउवन स। ई बात बेचारा के समझ के बाहर के बा, शत्रु कबो शत्रु होला। जब भी देश टूटो चाहे घर, राष्ट्रदेवता या कुल देवता रोवेला काहे से कि एकता अपना कमजोर स्थल के रक्षा करेला आ टूटला का बाद उ सेंसिटिवप्वाॅइण्ट अपना के पूर्ण इकाई बुझ के उलूलजूलूल काम करे लागेला जवना का ताक में दुश्मन लागल रहेला बस उ घात क देला, इहे हाल युक्रेन के भइल बा।\nया चने की खेती या बेटीन के बाढ़।\nएतनो पर जो धन ना घटे तो करो बड़न से राड़।।\nअभी युद्ध क्लाइमेक्स पर बा। एक ओर भयंकर हालत बा दुसरा ओर रोजे युद्ध रोके के वार्ता चलता लेकिन रूके के आसार नइखे। शस्त्रवार के संगे संगे न्युजवार भी चलता।\nयुक्रेन त तबाह होइए गइल बा। रूस भी जंगे दलदल में फँसल बा। क्रिया के प्रतिक्रिया होला। दोसरा के एक चटकन मारला पर आपनो हाथ झनझनाला। रूस सोचलहुं ना होई। भयानक टक्कर होई। उ शुरू में सोचले होई गीदड़ भभकी से काम चल जाई। पूर्व राष्ट्रपति रूस भाग आइल बाडे़। विदेशमंत्री आ रक्षामंत्री सीज फायर खातिर तत्पर बाडे़ त जेलेंस्की हार मान लिहें लेकिन ना हार आ प्राणभय से त्रस्त जेलेंस्की लड़े खातिर मजबूर बाड़े।\nयुद्ध के फल कबो शुभ ना होला। वर्तमान त तबाह होईए जाला। आवे वाला पीढी़ भी ओकर खमिआजा भोगेला। अभी सारा संसार कोरोना से लड़ते रहल ह ओपर से इ लडा़ई विश्वात्मा के पीडा़ पहुँचावे खातिर आ खडा़ भइल बा। हम त इहे कामना करब कि विश्वजनमत एकजूट होखो आ ई लडा़ई जल्दि से जल्दि बंद कइल जाए।\nअमेरिका आ नाटो ग्रुप के लिहो-लिहो कइला से भइल बा ई हाल\nHum BhojpuriaMay 6, 20221min1120\nलइकाई में हमनी के गोल में जौन सबसे खुराफाती लइका रहे, ओकर काम रहे कौनो के कौनो के लड़ा-भिड़ा के अपने अलगा हो के मजा लेहल। हमरा ईयाद बा, हमरा गांव में एगो नउआ, नौमी ठाकुर रलें। बोली में बड़ी मीठ, बाकिर रलें भारी बिसखोपड़ा। गांव में जेतना लड़ाई-झगड़ा आ बवाल होखे, अधिकांश उनकरे बोवल होखे।\nकोर्ट-कचहरी में भी जेतना केस-मुकदमा होला ओकरा पाछे भी लगावे-बझावे आ चढ़ावे-भिड़ावे वाला लोग होला। सुलझत मामला के भी ई चढ़ावे-बढ़ावे वाला फ़रिआवे ना देलsस।\nरूस-यूक्रेन विवाद कबो विनाशकारी युद्ध के रूप ना लित, यदि अमेरिका आ नाटो ग्रुप यूक्रेन के लिहो-लिहो ना करीत आ रूस के ना उकसाइत। अमेरिका के हमेशा ई नीति रहल बा कि युद्ध जइसन हालात बनल रहो आ ओकर हथियार आ गोला-बारूद बिकात रहो। आपन ई नकारात्मक नीति में उ बहुत हद तक सफल भी रहेला आ पड़ोसी मुल्कन के कबो शांति से रहे ना देवेला। भारत के खिलाफ़ पाकिस्तान के चढ़ावत-चढ़ावत ओकरा के कंगाल आ भिखारी बना देलस आ विश्व के बहुत से देशन में अमेरिका के इहे लड़ावे-भिड़ावे के नीति चल रहल बा। अमेरिका के वजह से आज यूक्रेन पूरी तरह से तबाह आ नेस्तानाबूद हो गइल बा आ अभी भी युद्ध खतम होखे के आसार नजर नइखे आवत। युद्ध खतम भइला के बाद वर्षों लाग जाई यूक्रेन के खड़ा होखे में।\nअइसन बात नइखे कि ई युद्ध से केवल उहे दुनु देश प्रभावित बा, दुनिया भर के देश ई युद्ध के आंच महसूस कर रहल बा। जइसे कौनो भी शहर के कौनो एक सड़क पर जाम के असर अउर दोसरो सड़क आ क्षेत्र पर दिखे लागेला, ओइसहीं यूक्रेन के समस्या से कौनो ना कौनो तरह अन्य देश भी प्रभावित बा। भगवान ना करें एमें यदि अमेरिका या कोई भी नाटो देश सीधे शामिल हो गइल त स्थिति बहुत भयावह हो सकsता। यूएनओ जइसन वैश्विक संस्था बिना कारतूस के बंदूक हो गइल बा जेकर कौनो भी प्रस्ताव के कौनो महत्व अमेरिका, रूस, चाइना आ कौनो नाटो देश ना देला। यूक्रेन के जब केहू ना लउकत रहे त उ भारत से मदद के गुहार लगवले रहे बाकिर भारत परम्परागत मित्र रूस के सीधे तौर पर खिलाफ़त ना कर सकत रहे। एही से यूएनओ में रूस के खिलाफ पारित प्रस्ताव में तटस्थ के भूमिका निभवलस।\nभारत भी रूस-यूक्रेन युद्ध के आंच से अप्रभावित नइखे आ आर्थिक-राजनीतिक समस्या से दो-चार होखे के पड़ल बा। तेल के मूल्य होखे भा शेयर बाजार के भारी उतार-चढ़ाव, भारत के भी झेले के पड़ल बा। भारत के सबसे बड़ा चिंता के विषय युद्ध ग्रस्त यूक्रेन से आपन नागरिक आ मेडिकल के पढ़ाई खातिर उहां गइल लइकन के सुरक्षित आपन देश वापस लावल रहे जे ” ऑपरेशन गंगा ” के वजह से संभव हो सकल। एमे भारत के माननीय प्रधान मंत्री श्री नरेन्द्र मोदी आ उनकर सुलझल आ सकारात्मक विदेश- नीति बहुत कामे आइल।\nरूस-यूक्रेन के मौजूदा विवाद के नींव तबे पड़ गइल रहे जब 2013 में रूस समर्थक यूक्रेनी राष्ट्रपति विक्टर यानुकोविच यूरोपीय यूनियन से चल रहल एगो महत्वपूर्ण राजनीतिक आ कारोबारी डील पर आपन सहमति ना देहलें आ उ डील पर रोक लगा देहलें। एकरा विरोध में यूक्रेन में कई हफ्ता हिंसक विरोध-प्रदर्शन भइल। मार्च ‘ 2014 में रूस क्रीमिया पर नियंत्रण क लिहलस। एकरा कुछ हीं समय बाद यूक्रेन के डोनेतस्क आ लुहान्सक में जहां रूस समर्थक लोग के संख्या ज्यादा रहे, के रूसी अलगाववादी ई क्षेत्रन के स्वायत घोसित क देहलन स। 2014 से यूक्रेन के रूस समर्थक क्षेत्र में छिटफुट लड़ाई जारी रहल आ यूएनओ के मुताबिक मार्च ‘ 2014 से अब तक लगभग 3000 से ज्यादा नागरिकन के मौत हो चुकल बा।\nहथियार, प्रशिक्षण आ सैनिक के रूप में यूक्रेन के लागातार मिल रहल सहायता के रूस अपना ला खतरा मानेला। रूस के राष्ट्रपति व्लादिमीर पुतिन अइसन समझौता चाहताड़े जेमे ई बात के गारंटी होखे कि यूक्रेन नाटो में शामिल ना होई आ नाटो रूस के तरफ अब ज्यादा विस्तार ना करी। रूस के स्पस्ट रुख बा कि यदि अमेरिका आ नाटो यूक्रेन के मामले में आपन रवैया ना बदली त रूस आपन सुरक्षा खातिर कौनो भी कदम उठावे के स्वतंत्र बा। दोसरा तरफ यूक्रेन के आपन मामला में रूस के दखलंदाजी पसन्द नइखे आ अमेरिका आ नाटो से आपन गठजोड़ बढ़ावे के पक्षधर बा।\nरूस के चिंता भी गैर वाजिब नइखे। रूस के अमेरिका आ नाटो पर तनिको भरोषा नइखे, काहे कि ऊ कई बार धोखा खा चुकल बा।\n1991 में सोवियत संघ के 15 स्वतंत्र राष्ट्र में विघटन के बाद रूस पूर्व सोवियत संघ के उत्तराधिकारी देश के रुप में स्थान पवलस। सोवियत संघ के विघटन के बाद अपेक्षाकृत कमजोर हो चुकल रूस अमेरिका से बेहतर संबंध बनावे के बहुत प्रयास कइलस लेकिन अमेरिका ए बात के बहुत तजब्बो ना देहलस। उदाहरण के तौर पर 1989 में अमेरिका के तत्कालीन विदेश मंत्री रूस के ओ समय के राष्ट्रपति मिखाइल गार्बाच्योब के ई भरोसा देहलें कि नाटो के विस्तार रूस के तरफ ना होई, जबकि अइसन भइल ना आ अब तक रूस के सीमा के करीब 14 देश नाटो के सदस्य हो चुकल बाड़ें। ई देशन में या त नाटो के सैन्य अड्डा बन गइल बा या बने वाला बा। अब यूक्रेन भी नाटो में सम्मिलित होखे के कमर कसले रहे त रूस के चिन्ता बढ़ गइल रहे। रूस के ई बात कौनो भी हालत में स्वीकार्य ना रहे कि ओकरा छाती पर खड़ा होके अमेरिका आ नाटो देश रूस के संप्रभुता पर खतरा उत्पन्न कर दे।\n” नोर्ड स्ट्रीम2पाइपलाइन “, विवाद के दोसर मुद्दा\nएगो दोसर ताजा विवाद के मुद्दा ” नोर्ड स्ट्रीम2पाइपलाइन ” भी बा। अभी रूस से यूरोप तेल के आपूर्ति करेवाला पाइपलाइन यूक्रेन से होते गुजरेला लेकिन ई नया करीब-करीब बन के तैयार पाइपलाइन यूक्रेन से हो के ना जाई आ समुद्र के नीचे-नीचे सीधा जर्मनी चल जाई। यूक्रेन से गुजरे वाला वर्तमान पाइपलाइन के यूक्रेन आपन सुरक्षा के गारंटी मानेला आ बहुत बड़ा राशि रूस से किराया के रूप में भी पावेला। नया पाइपलाइन के यूक्रेन अपना खातिर खतरा के बहुत बड़ा कारण मानता आ एसे भी आपन सुरक्षा खातिर नाटो के सदस्य बने ला बेचैन बा। रूस ई बात ला कौनो भी हालत में तैयार नइखे कि यूक्रेन नाटो के सदस्यता ग्रहण करे आ वर्तमान गतिरोध आ संकट के ई भी बहुत बड़ा कारण बा।\nउल्लेखनीय बा कि रूस विश्व के लगभग 13 प्रतिशत पेट्रोलियम आ 17 प्रतिशत प्राकृतिक गैस के उत्पादन करेला। दुनिया के कुल तेल आपूर्ति के 10 % रूस करेला। यूरोप के 40% प्राकृतिक गैस रूस हीं देला। अमेरिका आ सऊदी अरब के बाद रूस दुनिया के तीसरा सबसे बड़ तेल उत्पादक देश ह ।\nरूस के यूक्रेन से होके गुजरे वाला पाइपलाइन रूस पर दबाव बनावे के हथियार के रूप में यूक्रेन के इस्तेमाल करके मंशा रहल ह। रूस ई दबाव में पड़े के तैयार ना रहे या एही से उ ” नोर्ड स्ट्रीम2पाइपलाइन ” परियोजना युद्ध स्तर पर चालू कइलस जे रेकार्ड समय में पूरा भी हो गइल। अब रूस यूक्रेन पर सख्ती करे ला और भी स्वतंत्र हो गइल आ यूक्रेन के नाटो में सम्मिलित होखे से रोके खातिर कौनो भी हद तक जाए के तैयार हो गइल बा।\nचढ़ जा बेटा सूली पर\nरूस पूरी तैयारी आ रणनीति के साथ रूस-यूक्रेन के सीमा पर सेना के जमावड़ा शुरू क देले रहे। अमेरिका ई बात पर लागातार चेतावनी भी देत रहे कि रूस कभी भी यूक्रेन पर हमला कर सकsता आ रूस के धमकावल भी शुरू क देले रहे कि यदि यूक्रेन पर हमला भइल त रूस के एकर गंभीर परिणाम भुगते के पड़ी। रूस पर ई धमकी के कौनो असर ना पड़ल आ उ बदस्तूर आपन सेना द्वारा यूक्रेन के घेराबंदी जारी रखलस।\nयुक्रेन ई बात के मुगालता में रहे कि रूस केवल डेरवावता, हमला ना करी लेकिन जब तक उ सच्चाई से वाकिफ़ होइत, बहुत देर हो चुकल रहे। 24 फरवरी 2022 के रूस, यूक्रेन पर हमला क देलस। यूक्रेन के अमेरिका आ नाटो देशन के भरोसा रहे कि ऊ मदद करीहन स, लेकिन एतहिये यूक्रेन से चूक हो गइल। अमेरिका आ नाटो यूक्रेन के चढा-बढ़ा के युद्ध में अकेले लड़े के छोड़ देहलें आ स्पस्ट रूप से घोषणा क देहलें कि यूक्रेन में उ आपन सेना ना भेजिहें आ लड़ाई में शामिल ना होइहें। यद्यपि अब जबकि युद्ध लंबा खींच गइल बा अमेरिका आ नाटो देश अघोषित रूप से यूक्रेन के सैन्य सहायता कर रहल बाड़ें आ रूस के यूक्रेन पर ताबड़तोड़ हमला जारी बा। रूसी हवाई हमला से बचे ला नीदरलैंड्स रॉकेट लांचर, एस्टोनियाई देश एन्टी टैंक मिसाइल, पोलैंड आ लातविया सतह से हवा में मार करेवाला मिसाइल, चेक गणराज्य मशीन गन, स्नाइपर राइफल, पिस्तौल आ अन्य हथियार भेज रहल बाड़न। ईहां तक कि औपचारिक रूप से तटस्थ स्वीडन आ फिनलैंड भी हथियार भेज रहल बा।\nयूक्रेन के स्वतंत्र देश बनला के बाद भारत हीं उ पहिलका देश रहे जे उंहा आपन दूतावास खोललस। लेकिन यूक्रेन कभी भी भारत के प्रति सकारात्मक ना रहल। चाहे काश्मीर के मामला हो चाहे परमाणु-परीक्षण के, यूक्रेन कबो भारत के साथ ना देहलस। उ पाकिस्तान के सैन्य आपूर्ति भी करत रहल। एकरा बावजूद भले हीं संयुक्त राष्ट्र संघ में रूस के खिलाफ आइल प्रस्ताव पर भारत तटस्थ रहल उ कभी भी यूक्रेन के संप्रभुता के हनन के सही ना ठहरवलस।\nभारत के साथे दिक्कत ई बा कि ओकरा रूस जइसन मित्र कोई दिखाई नइखे पड़त। उल्लेखनीय बा कि जब सोवियत संघ के विघटन भइल त अमरीकी मीडिया में बहुत चटखारा ले के ई बात के चर्चा चलल कि अंतराष्ट्रीय स्तर पर भारत अनाथ हो गइल। ई बात बहुत हद तक सही भी रहे आ रूस विरोधी रहला के कारण यूक्रेन भी भारत के विरोध में हीं रहल। यूक्रेन ई बात के भी ख्याल ना रख सकल कि करीब 20 हजार भारतीय छात्र के ऊंहा मेडिकल के पढ़ाई कइला से यूक्रेन भारी विदेशी मुद्रा अर्जित करत बा।\nयूक्रेन- एक संक्षिप्त परिचय\nयूक्रेन के सीमा से सटल, बेलारूस, रूस, रोमानिया, हंगरी, स्लोवाकिया आ पोलैंड बा । एकरा उत्तरी छोर पर काला सागर आ जार्जिया बा। यूक्रेन के राजधानी कीव ह। रूस आ बेलारूस के सीमावर्ती उत्तरी शहर, चेर्निहिव, सूमी आ खारकीव जबकी दक्षिण में काला सागर के तटवर्ती शहर, रोस्तोव, मारियोपोल आ माइकोलेव बा।\nयूक्रेन के राजधानी कीव रूसी हमला के पहिले तक एगो समृद्ध आ सुंदर शहर रहल ह जे आपन मेडिकल के पढ़ाई खातिर भी जानल जात रलs।\nरूसी हमला में अपुष्ट जानकारी के अनुसार एक हजार से ज्यादा लोग मारल जा चुकल बा आ कई हजार लोग बेघर हो गइल बा। 300 से ज्यादा स्कूल-कालेज, 50 के आसपास हस्पताल आ 2000 से अधिक मकान अब तक ध्वस्त हो चुकल बा। नागरिकन के सुरक्षित जगह पलायन जारी बा आ लोग दिनचर्या के जरूरी सामान आ भोजन ला परेशान बा।\nलड़ाई अभी रुके के संभावना नइखे बुझात आ रूस के ताबड़-तोड़ हमला जारी बा।\nरूस में करीब 20 हजार भारतीय छात्र आ नागरिक फंसल रलें। युद्धग्रस्त यूक्रेन से बम-बारुद के बीच से भारतीयन के निकालल भारत सरकार ला बड़ा टास्क रहे। खासतौर पर खारकीव आ सूमी के खौफनाक हालात से भारतीय छात्रन के सुरक्षित सीमा तक पहुँचावल बहुत जोखिम के काम रहे। एकरा पहिले भी कुवैत, अफगानिस्तान आ कुछ अन्य देश से भारत सरकार भारतीय नागरिक के सुरक्षित निष्कासन कर चुकल रहे, लेकिन ई पहिला बार रहे जब मिसाइल हमला, गोलाबारी टैंक आ सैनिकन के सामने से भारतीय छात्र आ नागरिकन के सुरक्षित निकासी भइल।\nजनवरी में हीं भारत सरकार के तरफ से अपना नागरिक लोग के ई नोटिस दिया गइल कि जे जहां बा उहें से आपन ऑनलाइन रजिस्ट्रेशन कर दें कि सरकार उ लोग के निकाले के व्यवस्था कर सकें। पहिले ई बुझात रहे कि युद्ध ना होई लेकिन जब युद्ध होखे के संभावना बढ़ गइल त 15 जनवरी के भारत सरकार आपन पहिला ‘ एडवाइजरी ‘ जारी करके नागरिकन के निकले के कहलस। अगिला ‘ एडवाइजरी ‘ 20 आ 22 जनवरी के जारी कइल गइल। ‘ एडवाइजरी ‘ के बाद चार हजार छात्र व्यवसायिक उड़ान से निकललें। लेकिन यूक्रेन के राष्ट्रपति वोलोदोमिर जेलेन्सकी सर्कुलर जारी करवले कि हालात सामान्य बा आ छात्र लोग के परेशान भइला के जरूरत नइखे। ये बीच विमानन के किराया 50 से 70 हजार के बीच हो गइल आ करीब सोलह हजार छात्र बहुत मुश्किल हालात में उहाँ फंस चुकल रलें।\nअब भारतीय प्रधानमंत्री एक्शन में अइलें आ कई राउंड उच्चस्तरीय बैठक कइलें। एयर इंडिया आ वायुसेना के विमान 87 से ज्यादा उड़ान भरलें। 300 से ज्यादा घंटा लगल। भारतीय प्रधानमंत्री युद्धग्रस्त राष्ट्राध्यक्षन से पांच बार सीधे बातचीत कइलें। चार केंद्रीय मंत्री स्लोवाकिया, हंगरी, पोलैंड आ रोमानिया में डेरा जमवलें। भारतीय अधिकारी गोलाबारी आ बमबारी के बीच युद्धग्रस्त क्षेत्रन में गइलें। हंगरी स्थित भारतीय दूतावास बुडापेस्ट में एगो कंट्रोल रूम बनवलस। एकर कमान भारतीय विदेश सेवा के 30 युवा अधिकारियन के हाथ में दिआइल। बुडापेस्ट में होटल के एगो छोट कमरा में बनावल ई कंट्रोल रूम में 30 युवा आईएफएस अधिकारी 150 से ज्यादा स्वयंसेवक आ टेक्निकल टीम के साथ रात-दिन काम में लागल रहलें।\nनिकासी अभियान के सुविधा ला चार टीम बना के अलग-अलग जिम्मेवारी सौपल गइल। एक टीम सीमा पर अलग-अलग साधन से पहुचे वाला लोग पर नजर रखले रहे आ उनका के निकटवर्ती सुरक्षित स्थान पर पहुँचावे के काम कइलस। दुसरका टीम लोग के ठहरावे के व्यवस्था में रहे। तिसरका टीम सबका ला भोजन-पानी के व्यवस्था करे में रहे या चउथा टीम के ड्यूटी एयरपोर्ट पर रहे।\nएतना पुख्ता आ चाक चौबंद व्यवस्था के बाद भारतीय छात्र आ नागरिक सुरक्षित भारत लौट सकलें। देखला आ पढ़ला पर ई सब फिल्मी कहानी जइसन लागता जेमें देशभक्ति, परिवार, आंसू, खुशी आ एक्शन बा, लेकिन ई हकीकत बा कि घोर युद्धग्रस्त क्षेत्र से भारतीय सुरक्षित आपन- आपन घरे, परिवार, माई-बाबूजी के लगे पहुँच गइलें।\nई सब के बीच एगो दुखद पहलू ई भी रहल कि युद्धग्रस्त यूक्रेन के खारकीव शहर में भारी गोलाबारी के बीच भारत के कर्नाटक राज्य के एक मेडिकल छात्र नवीन शेखरप्पा के खाना खातिर लाइन में लगला के दौरान गोलीबारी में मौत हो गइल। पंजाब के बरनाला निवासी मेडिकल छात्र चंदन जिंदल के ब्रेन हेमरेज के कारण मृत्यु हो गइल।\nयुद्ध के दौरान भारत के तिरंगा के महत्व दिखल जब कई दूसरा देश के नागरिक आ छात्र सुरक्षित निकले खातिर तिरंगा के सहारा लिहलें आ तिरंगा के साथे सुरक्षित बाहर निकल गइलें।\n” सर्वेंट ऑफ पीपल “\nयूक्रेन के राष्ट्रपति वोलोदोमीर जेलेन्सकी राजनीति में आवे से पहिले टीवी कलाकार आ कॉमेडियन रलें। ई यूक्रेन के छठा राष्ट्रपति हउवें। जेलेन्सकी करीब 45 वर्ष के बाड़न आ ईनकर पत्नी के नाम ओलेना जेलेन्सकी ह। इनका दु गो संतान बा आ आकर्षक छवि के मालिक बाड़न।\nआज पूरा विश्व में रूस जइसन शक्तिशाली देश से बहादुरी से टक्कर लेवे खातिर चर्चा में बाड़न। जेलेन्सकी के पार्टी के नाम ” सर्वेंट ऑफ पीपल ” ह आ पार्टी के ई नाम जेलेन्सकी द्वारा अभिनीत उ लोकप्रिय टीवी धारावाहिक के नाम ह जेमें उ एगो हाई स्कूल शिक्षक के भूमिका कइले बाड़े जे बाद में यूक्रेन के राष्ट्रपति बन जाता। 2015 से 2019 तक चलल ई धारावाहिक बहुत लोकप्रिय रहे।\nटीवी आ सोसल प्लेटफॉर्म के लोकप्रियता से जेलेन्सकी राष्ट्रपति के चुनाव लड़े के मन बनवले आ आज सचमुच यूक्रेन के चर्चित राष्ट्रपति बाड़न।\nभारतीय मेडिकल छात्र और उनका भविष्य\nयूक्रेन संकट से विश्व के अलग-अलग देश अलग-अलग तरह के मुद्दा से जूझ रहल बाड़े। यूक्रेन में चल रहल युद्ध के साथहीं भारत में मेडिकल शिक्षा के कमजोर आ मध्यम वर्ग के पहुँच से दूर व्यवस्था पर सवाल उठे लागल बा। भारत के आबादी आ आबादी के हिसाब से कम आ महंगा मेडिकल पढ़ाई, चर्चा के विषय बन गइल बा। देश के आजादी के बाद से बढ़त आबादी के हिसाब से मेडिकल शिक्षा के मुद्दा पर कभी भी गंभीरता से विचार ना भइल।\nआज देश में कुल 586 मेडिकल कॉलेज बा जेमें 276 निजी मेडिकल कॉलेज बाड़न स। जहां कम सीट भइला के वजह से सामान्य विद्यार्थी 500 से 600 के बीच अंक अइला के बावजूद सरकारी मेडिकल कॉलेज में दाखिला नइखन पावत उहें निजी मेडिकल कॉलेजन के करोड़ रुपया फीस जुटावल उनका ला आकाश-कुसुम बा। एही से बड़ी संख्या में छात्र यूक्रेन, रूस, फिलीपींस, चीन, तजाकिस्तान आ इहां तक कि नेपाल आ बांग्लादेश भी जा रहल बाड़ें। ई देशन में बिना नीट परीक्षा पास कइले भी सीधे प्रवेश मिल जाला। ई देशन में 20 से 25 लाख में मेडिकल के पूरा पढ़ाई हो जाला। एही वजह से करीब 40 हजार छात्र हर साल मेडिकल के पढ़ाई खातिर विदेश जालें।\nअबकी ई समस्या पर मोदी सरकार के ध्यान गइल बा आ ई निर्णय भईल बा कि निजी मेडिकल कॉलेजन के आधा सीट पर सरकारी मेडिकल कॉलेज के बराबर हीं फीस लिआई। निर्णय त हो गइल लेकिन एकर अनुपालन कइल आ करावल आसान नइखे। निजी मेडिकल कॉलेज चलावे वाला लोग छोट-मोट लोग नइखे। ई कॉलेज बड़ा-बड़ा नेता, नौकरशाह आ पूँजीपतियन के गंठजोड़ चलावे ला जे पूरा सरकारी तंत्र आ निर्णय के प्रभावित करेके ताकत रखsता। अब अइसन स्थिति में ई समस्या के समाधान आसान काम नइखे।\nदोसर बड़का समस्या बा आधा-अधूरा पढ़ाई छोड़ के आइल मेडिकल छात्रन में भविष्य के ले के चिंता। यदि युद्ध आज ख़तम भी हो जाता त यूक्रेन के फिर से खड़ा होखे में बहुत समय लग जाई। अब समस्या लइकन के बाकी पढ़ाई आ ओमें लागल पैसा के भी बा। मध्यम वर्ग के विद्यार्थी खातिर 20-25 लाख के व्यवस्था भी के तरे भइल होई ई उ परिवारे जानत होई। सरकार भी ई बात पर मंथन कर रहल बा, बाकिर ई समस्या के कौनो ठोस समाधान के रास्ता फिलहाल नइखे लउकत।\nरूस-यूक्रेन झगड़ा के बिया त बहुत पहिले रोपा गइल रहे\nHum BhojpuriaMay 6, 20221min1090\nरूस यूक्रेन युद्ध के चलत सवा महीना से ऊपर हो गइल बा अउरी यूक्रेन के हजारो नागरिक आ दुनू ओर के मिला के हजारों सैनिक के जान चल गइल बा। शहर के शहर तबाह भइल बाड़s सन तवन त अलगे बा। युद्ध हमेशा जान माल के नुकसान ही लेके आवेला।\nअब रिपोर्ट्स के हिसाब से रूस आपन समर नीति में बदलाव कइले बा। उ अपना सिपाहियन के जुटा रहल बा ताकि फेर से सक्रिय युद्ध कर सके। अभी यूक्रेन में रूस के गोलाबारी कम भइल बा। रूस एह फिराक में बा कि यूक्रेन के पूर्वी क्षेत्र के अपना अधिकार क्षेत्र में पूरा तरह से ले लेव। एही के चलते उ डोनबास पर ही केंद्रित कइले बा। रूस के ई योजना भी बा यूक्रेन आर्मी जवन पूरब में लड़ रहल बा, ओकर जरूरी सामान के आपूर्ति बंद कइल जाव। एही के चलते उ ईंधन, गोला बारूद के खेप पर धावा बोल रहल बा। रूस चाहत बा कि यूक्रेन के राष्ट्रपति जेलेन्सकी मजबूर होखस आ यूक्रेन के पूर्वी भाग में स्थित डोनबास अउरी क्रिमिया के रूस के अधिकृत राज्य मान लेस। देश दुनिया के समर विशेषज्ञ ई कह रहल बाड़ें कि रूस यूक्रेन के दू हिस्सा में बांटे चाहत बा, काहें कि उ अकेले सगरो यूक्रेन पर आधिपत्य ना जमा पाई। जइसन रूस के युद्ध नीति चल रहल बा, ओकरा हिसाब से रूस यूक्रेन के अंदर बॉउन्ड्री लाइन खींचे में सफल हो जाई।\nरूस-यूक्रेन झगड़ा के बिया आज से नइखे बोआइल। ई सोर पुरान बा अउरी सगरो यूक्रेन में फइलल बा। बात ह 2014 के जब रूस यूक्रेन के हिस्सा में रहे वाला राज्य क्रीमिया के अपना अधिकार में ले लेहलस। रूस तब डॉनबास के पूर्वी हिस्सा भी अपना अधिकार में ले लेहलस। ओह साल भी बड़ा हो हल्ला भइल, काफी नुकसान भइल, तबे से ई सीमा-विवाद चल रहल बा। दुनू ओर कूटनीतिक रूप से दांव पेंच त लगातारे होत रहल बा। पूर्ण रूप से युद्ध अब जाके चालू भइल बा जब यूक्रेन के भविष्य दांव पर लागल बा, साथही रूस के भी। काहें कि नुकसान त दू-तरफा बा।\nरूस-यूक्रेन विवाद के इतिहास का बा –\nरूस अउरी यूक्रेन एक जइसन सांस्कृतिक विरासत साझा करे वाला दू देश हवें। उहाँ भाषा के भी बहुत हद तक समानता बा। यूक्रेन के सीमा उत्तर में बेलारूस, पुरुब में रूस, आजोव के सागर आ दक्षिण में काला सागर, दक्षिण पश्चिम में मालडोवा आ रोमानिया अउरी पच्छिम में स्लोवाकिया, हंगरी आ पोलैंड से संबंधित बा। एह बेरा जवन युद्ध चल रहल बा, उ रूस के ओर से चल रहल बा। यूक्रेन यूरोप महाद्वीप के रूस के बाद दूसर सबसे बड़ क्षेत्रफल वाला देश ह। साथे, सबसे गरीब यूरोपीय देश भी मानल जाला। सभे जानत बा कि यूरोप कई सौ वर्ष से सगरी महाद्वीपन पर आपन कॉलोनी बनावे में आगे रहल बा अउरी उहाँ सबसे पहिले औद्योगिक क्रांति भइल, एही के चलते समृद्धि के मामले में यूरोपी देश सबसे आगे बाड़ें सन बाकिर यूक्रेन एमें सबसे पीछे बा।\n18वीं शताब्दी में रूस के महारानी कैथरीन द ग्रेट यूक्रेन के रूस में मिला लेहली। तब यूक्रेन एगो जातीय समूह रहे जवन एगो भूभाग पर निवास करे। जब रूसीकरण बढ़ल त यूक्रेन के जातीय आ भाषायी पहचान के मिटावल चालू भइल। ई त सबसे पहिले होला जदी कवनो देश भा संप्रभु राज्य के समाप्त करे के बा त ओकर पहचान मिटावल जाला। हालांकि समय के मांग के चलते यूक्रेनी लोग आपन संघर्ष रोक के रूस के ही तंत्र में सम्मिलित होत गइल। हालांकि यूक्रेनी लोग में स्वतंत्रता के आग शांत ना भइल रहे, एही के चलते उ आपन जनमत संग्रह में लागल रहलें। जब प्रथम विश्वयुद्ध भइल तब सगरो राजनीतिक समीकरण बदलल। 1922 में यूक्रेन भी यूएसएसआर (सोशलिस्ट रिपब्लिक) के हिस्सा बन गइल।\nकरीब 70 साल बाद जब 1991 में सोवियत सोशलिस्ट रिपब्लिक के विघटन भइल तब यूक्रेन भी स्वतंत्र राष्ट्र बनल। हालांकि यूक्रेन के स्वतंत्रता के मांग कई साल पहिले से जोर शोर से उठे लागल रहे। 1990 में करीब तीन लाख से अधिक यूक्रेनी लोग मानव शृंखला बना के प्रदर्शन कइले रहे। एकरा बाद यूएसएसआर के खात्मा के बाद 24 अगस्त 1991 मे सोशलिस्ट रिपब्लिक के राष्ट्रपति मिखाइल गोर्बाचेव के हटा दिहल गइल। यूक्रेन के संसद स्वतंत्रता अधिनियम बनवलस आ संसद के प्रमुख लियोनिद कार्वाचुव यूक्रेन के पहिला राष्ट्रपति बनलें।\nरूस यूक्रेन विवाद कइसे शुरू भइल–\nयूक्रेन में अइसन लोग के भी समूह रहल बा जवन शुरू से अपना के रूस के हिस्सा मानत आइल बा अउरी उ अक्सर रूस के साथे भी खड़ा रहल बा। यूक्रेन के स्वतंत्रता के बाद से ही अलगाववाद के आग सुलगत रहल बाकिर 2004 में रूस समर्थक विक्टर यानुकोविच के राष्ट्रपति बनला के बाद यूक्रेन अउरी रूस के बीच नजदीकी आवे लागल। बाकिर आंतरिक धांधली के आरोप में विक्टर के संलिप्त होखला के चलते चुनाव भइल। पूर्व प्रधानमंत्री युशचेंको 2005 में राष्ट्रपति बनले अउरी यूक्रेन के पश्चिमी देशन के साथे गठबंधन में जाए के प्रयास कइलें। उ नाटो के सदस्य बने खातिर कोशिश में लाग गइलें। 2008 में नाटो यूक्रेन से वादा कइलस कि उ जल्दी ही आपन सदस्य बनाई।\nबाकिर फेर राष्ट्रपति चुनाव भइल अउरी 2010 में विक्टर यानुकोविच फेर रूस के राष्ट्रपति बनलें। उ काला सागर के बंदरगाह पर रूस के साथ सौदा कइलें अउरी रूसी नौसेना के बंदरगाह पर लीज देहला के बदले गैस मूल्य समझौता भइल। फेर रूस आ यूक्रेन के बीच नजदीकी आइल। उ पश्चिमी देशन से चल रहल व्यापार समझौता अउरी नाटो आ अन्य पश्चिमी देशन के दल में शामिल होखे के वार्ता खतम कर देहलें। उनके जोर रहे कि मास्को यानि कि रूस से फेर व्यापारिक समझौता कइल जाव।\n2014 में यूक्रेन के अलग-अलग हिस्सा में हिंसक प्रदर्शन भइल आ एह दरम्यान क्रिमिया आ डोनबास के पूर्वी क्षेत्र रूस के अधिकार में चल गइल, यूक्रेन के सेना अउरी रूस के समर्थन देबे वाला अलगाववादी दल के भिड़ंत भइल। एही साल यानुकोविच के हटा के उद्योगपति पेट्रो पोरोशेंको यूक्रेन के राष्ट्रपति बनलें। एकरा बाद यूक्रेन के अन्य यूरोपीय देशन के यूनियन से वार्ता शुरू भइल आ सेवा अउरी उत्पाद के मुक्त बाजार खुलल।\n2019 के राष्ट्रपति चुनाव में पोरोशेंको के हरा के पूर्व कॉमेडियन वोलामिदीर जेलेन्सकी राष्ट्रपति बनलें अउरी यूक्रेन के पूर्वी सीमा पर चल रहल संघर्ष के खत्म करे के वादा कइलें। 2021 में उ अमेरिका में बनल बाइडन सरकार से यूक्रेन के नाटो में शामिल होखे खातिर अपील कइलें। ओही साल के मध्य में विपक्षी नेता अउरी रूस समर्थक विक्टर मेडमेडचुक पर सरकार प्रतिबंध लगवलस। एह सबके चलते रूस के कड़ा आपत्ति आइल। फेर पूर्वी सीमा पर यूक्रेन तुर्की में बनल बेरक्टर डीबी2 ड्रोन के इस्तेमाल कइलस। एकरा बाद रूसी सेना यूक्रेन के सीमा पर आपन जमावड़ा लगावल चालू कर देहलस। साल 2022 आवत रूस आ यूक्रेन के बीच बढ़ रहल विवादन के आग धधकत गइल। फेर फरवरी में रूस यूक्रेन के क्षेत्र डोनेत्स्क अउरी लुगंस्क के अलग देश के रूप में मान्यता दे देहलस। ओकरा बाद 24 फरवरी से रूस आ यूक्रेन के युद्ध शुरू हो गइल।\nभविष्य में का होखे वाला बा, ई त अज्ञात बा। बाकिर जवन नुकसान यूक्रेन अउरी रूस के भइल बा, उ सदियों तक इतिहास के एगो करिया कागज लेखां रही। कई गो देश, जे में भारत भी अग्रणी भूमिका में बा, युद्ध विराम आ शांति बहाल खातिर लगातार प्रयास कर रहल बाड़ें।\nबुद्ध के युद्ध शिक्षा, रूस-यूक्रेन के कहानी आ वर्त्तमान संघर्ष\nHum BhojpuriaMay 2, 20221min1140\nभगवान् बुद्ध कहले –\n“तथागत सिखावेले कि हर युद्ध, जेकरा में एक मानुस दोसरा मानुस के बध करेला, शोचनीय ह। लेकिन तथागत ई कबो ना सिखावेले के शांति बनावल रखे के हरसंभव परयास जब बिफल हो जाओ त न्यायसंत युद्ध करे वाला के निंदा होखो। जे युद्ध के कारण पैदा करेला ऊ अवश्य दोषी होला।” (17)\n” तथागत स्वार्थ के पूर्ण समर्पण करे के अवश्य सिखावेले। लेकिन तथागत गलत शक्ति के सामने कवनो चीज के समर्पण करे के शिक्षा ना देले, चाहे ऊ शक्ति मानुस हो, देवता हो भा प्राकृतिक तत्त्व होखो। संघर्ष त रही, काहे कि समूचा जीवने कवनो ना कवनो तरह के संघर्षे ह, लेकिन संघर्ष करे वाला कहीं ऊ सत्य आ सदाचार के खिलाफ त स्वार्थ के संघर्ष नइखे करत !” (18)\n“हे सिंह!जे युद्ध में न्यायसंगत उद्देश्य खातिर जाता ओकरा शत्रुअन के बध करे खातिर तैयार रहे के चाहीं। काहे कि योद्धा लोगन के इहे नियति ह, आ अगर ओकर नियति ओकरा के धर लेले बा तब शिकायत करे के कवनो कारणे नइखे।” (22)\n“जे न्याय अउर सदाचार के पक्ष में बाटे ऊ कबो असफल ना होला, बलुक आपन उद्यम में सफल होला आ ऊ सफलता टिकाऊ भी होला।” (28)\n” हे सेनापति ! ई सब समझ के तू युद्ध करs, आपन युद्ध शूरता से लड़s, लेकिन सत्य के योद्धा बन के ! तबे तथागत तहरा के असिरवाद दीहें !” (30)\n( ‘धम्मपद‘ से )\nयूक्रेन युद्ध के एक से एक दर्दनाक वीडियो आ फोटो के बमबारी हमनी सभ पर टीवी आ इंटरनेट के माध्यम से हो रहल बा। भारत के टीवी चैनल सब ‘ वॉर रूम’ खोल लेले बाड़े सन आ देखला से त बुझाता कि इहे लोग के लगे युद्ध के सब कंट्रोल बा। चिल्ला-चिल्ला के मिसाईल दगवावत बाड़े सन आ हवाई हमला त लगातार चलवावत बाड़े सन सुरुये से। रिपोर्टर सब घबड़ा -घबड़ा एतना जोर से चिचियाले सन जे जिउ धक् से हो जाला कि कहीं पुतिन बाबू उनके माथा पर बम त ना फोड़ देले !\nभइल ई बा कि भारत सहित दुनिया के अधिकतर मीडिया पच्छिम माने अमेरिकी आ यूरोपियन परभाव में बा आ खाली एकतरफा ओपिनियन के परचार करs ता। रूस के विलेन बना दीहल गइल बा आ रूस के दृष्टिकोण का बा ई दियरी लेके खोजे के पड़s ता। रूस कियोर से आवत खबर बड़ी मुश्किल से मिलs ता।\nएकर कारन बा कि आज इंटरनेट के जुग में इंटरनेट, गूगल, फेसबुक, ट्विटर, यू ट्यूब सबके हथियार बना के अमेरिका आ यूरोप के देस यूज करs तारे सन। बैंक सिस्टम, क्रेडिट कार्ड, रेस्टोरेंट आ खाये-पिये के आ आउरो सामान के भी अस्त्र-शस्त्र बना दीहल गइल बा। सूचना, खबर, जानकारी, समाचार सभन के हथियार बना के परजोग होता। सुपरपावर सब राउर सोच के, राउर विचार आ ओपिनियन के अपना लाभ खातिर कंट्रोल करे के चाहs तारे सन, राउर पसंद-नापसंद के, राउर अवचेतन मन के अपना फायदा खातिर ढाले में लागल बाड़े सन।\nएहीसे यूक्रेन समस्या के ठीक से बूझल जरूरी बा।\nरूस आ यूक्रेन दूनो में एक race ( जाति) के लोग रहेला जेकरा के स्लाव नाम से जानल जाला। स्लाव के दू गो धारा बा– पूर्वी आ पश्चिमी। रूस आ यूक्रेन के लोग पूर्वी स्लाव ह लोग। पोलैंड के विस्तुला नदी के पूरब में पूर्वी स्लाव आ पच्छिम में पश्चिमी स्लाव। विस्तुला ( उच्चारण – विश्वा) शब्द के उत्पत्ति संस्कृत के ‘अवेषन्’ से मानल जाला जेकर अर्थ ह ‘धीरे-धीरे बहत’। ऋग्वेद 10.114.1 में उदाहरण देखल जा सकेला। एह ऋचा में वैदिक देवता मातरिश्वा के भी उल्लेख बा। स्लाव लोग एक देवी के नाम ह ‘मदर स्वा’ जे मातृ स्वा अथवा मातर स्वा ही भइल। जैसे वैदिक वांग्मय में मातरिश्वा के गरुड़ जइसन पक्षी रूप में उल्लेख बा ओइसहीं स्लाव लोग भी मदर स्वा के पक्षी रूपी देवी मानेला। अंग्रेज़ी के स्वान शब्द (हंस) आ स्वीडन देश के नाम भी एकरे अभिव्यक्ति ह। स्वीडन पश्चिमी स्लाव लोग के एक देश ह।\nस्लाव के लोग के पूर्वज वेनेति समुदाय से ह जे लोग विस्तुला ( विश्वा) नदी के उत्तर में रहे। वेनेति शब्द के वैनतेय (गरुड़) से संबंध के बारे में कुछो कहल सम्भव नइखे। लेकिन वेनेति शब्द के कई गो अर्थ बा जइसे प्रिय, मित्रतापूर्ण, यौन संवेग आ एकरा के वीनस ( शुक्र) ग्रह से भी जोड़ के देखल जाला जिनकर सम्बंध प्रेम आ यौन संवेग से बाटे। ‘उत्तर’ दिशा के अर्थ भी वेनेति से निकलेला आ गाथा ई बा कि पुरा काल में ई लोग उत्तर के स्कन्द क्षेत्र ( स्कैंडिनेविया) से एने काऊर आइल रहे। कुछ इहे सब कारण बा कि आर्य जाति से स्लाव जाति के घनिष्ठ संबंध देखल जाला। एह तरीका से स्लाव लोग आर्य जाति के ही एक धारा ह। वैदिक संस्कृत आ वैदिक देवी-देवता से स्लाव भाषा समूह आ स्लाव संस्कृति के आश्चर्यजनक मेल बा। रूस, यूक्रेन, स्वीडन, पोलैंड, साइबेरिया, नॉर्वे आ स्लाव के सब उप-धारा सभन में ई बहुते स्पष्ट बा। रूस के प्रसिद्ध वोदका संस्कृत के ‘उदक’ ह जेकर माने होला पानी/ द्रव्य। रूस के वल्गा नदी प्रसिद्ध ह त अथर्ववेद में वल्गा-स्तोत्र बा। वल्गा देवी बगलामुखी के नाम से मशहूर बाड़ी। दुनिया के सबसे पुरान ‘स्वस्तिक’ चिन्ह यूक्रेन में ही मिलल बा। स्लाव में भगवान के ‘भग’ शब्द ‘बग’ बन जाला। दूनो जगह अर्थ एके ह- ऐश्वर्य।\nई सब बातन के चर्चा एहसे जरूरी बा काहे कि बिना मूल में गइले ओकर विस्तार आ बाद के रूपांतरण समझ ना आवे।\nई सब जानकारी से ई पता चलs ता कि रूस, यूक्रेन आदि स्लाव समुदाय आ हमनी के आर्य पूर्वज लोग एक्के रहे। कालांतर में अलग-अलग दिशा में बँटत गइल लोग आ भिन्न रक्त के संपर्क में आवत एके संस्कृति के कई-कई गो रूप होत चल गइल।\nआज के यूक्रेन के कीव रूस क्षेत्र से ही ‘रूस’ नाम धराइल काहे कि कीव रूस ही पूर्वी स्लाव लोगन के पहिलका राज्य बनल रहे। ई बात बहुत माने राखs ता कि जवन कीव शहर खातिर आज पूर्वी स्लाव के दू वर्ग में घमासान मचल बा उहे रूसी सांस्कृतिक राष्ट्र के हिरदय ह।\nदसवीं से बारहवीं शताब्दी के समय कीव रूस एक बहुते शक्तिशाली देश रहल। सन् 980 से 1015 के कालखण्ड के कीव रूस के स्वर्ण युग कहल जाला जब व्लादिमीर महान् के शासन रहल। लेकिन तेरहवीं सदी में भयंकर मंगोल आक्रमण कीव रूस के तहस-नहस कर देलस।\nफेर हेन्ने-होन्ने से संपर्क होत रूस के तीन उप-क्षेत्र भइल– पूरब में मस्कोवा नदी क्षेत्र में मस्कोवा रूस, कीव रूस आ बेलाउ रूस (बेलारुस)। मस्कोवा रूस के प्रभुत्व बढ़ल त मस्कोवा के महत्व बढ़ल आ कीव शहर के घटत चल गइल। मस्कोवा माने मॉस्को राजधानी बनल आ रूस एक विशाल देश के रूप में विकसित भइल। यूक्रेन शब्द के माने ह — ‘सिवान पर’ माने सीमा पर। ई क्षेत्र रूस के एगो सीमांत प्रदेश ह।\nरूसी सम्राट ज़ार निकोलस द्वितीय के 1917 के खूनी रूसी क्रांति में तख्तापलट आ हत्या कर के वामपंथी लेनिन सोवियत संघ नाम से वामपंथी देश के गठन कइले।\nएगो रोचक तथ्य ई बा कि पहिलका विश्व युद्ध में रूस के सम्राट ज़ार निकोलस द्वितीय, इंग्लैंड के सम्राट जॉर्ज पंचम आ जर्मनी के चांसलर कैज़र विल्हेम द्वितीय ई तीनो लोग आपस में भाई रहे लोग ! विल्हेम जॉर्ज के फुफेरा भाई रहले आ निकोलस आ जॉर्ज मौसेरा भाई रहे लोग ! यूरोप के शाही रजवाड़ा में आपस में शादी-बिआह होखला से अइसन भइल रहे। तीनो जन लइकाई में संगे खेललो रहे लोग। बाकी जब दुस्मनी ठनल त विश्व युद्ध करा दीहल लोग। जॉर्ज आ निकोलस एके पच्छ से लड़ल लोग बाकी जब रूसी क्रांति में निकोलस जान बचावे खातिर जॉर्ज से शरण मंगले त जॉर्ज नकार देहले आ निकोलस के सपरिवार जघन्य हत्या हो गइल।\nगाँव-जवार में पटीदार लोग दू धूर खातिर जइसे लठ्ठम-लाठी से लेके खून-खराबा ले कर देला ठीक ओइसहीं मारापीटी विश्व-स्तर पर भी होला। खाली अस्त्र-शस्त्र के लेभेल ऊँच हो जाला। पर असली लड़ाई उहे स्वार्थ के संघर्ष भा न्याय-अन्याय के संघर्ष रहेला। मानुस जबले रही तबले संघर्ष रही। मानुस के भीतरी जगत में भी आ बाहर एक-दोसरा से भी। इहे बात के भगवान् बुद्ध उल्लेख कर के कहले कि संघर्ष त हमेशा रहबे करी, बेकति के देखे के ई बा कि उ सत्य आ न्याय के पच्छ में बा कि विरोध में ! युद्ध के सुरु करs ता एकरा से गलत-सही ना तय होला। तय एकरा से होई कि न्याय आ सत्य में बाधा के डलले बा ? युद्ध के दोषी उहे मानल जाई। युद्ध में भइल समस्त नरसंहार आ बर्बादी के दोष ओकरे माथे जाई। एही कारन भगवान् बुद्ध न्याय आ सत्य के स्थापना खातिर युद्ध से पीछे हटे के मना करत बाड़न। उहॉं के कह तानी कि देवते लोग काहे ना होखो, भा क़ुदरते होखो भा मानुस, केहू अगर अन्याय चाहे असत्य करत बा त ओकरा सामने तनिको समझौता नइखे करे के।\nब्लादिमीर जेलेन्सकी आ ब्लादिमीर पुतिन आमने-सामने बा लोग। ब्लादि माने होला विश्व, आ मीर माने शासक। काहे कि अब यूक्रेन अलग देश बा आ रूस अलग। वामपंथ के दुर्भोग भोगला पर रूस के बड़ी हानि भइल। भीतरे-भीतर हालत खस्ता होत चलत गइल। आ बाहिर से अमेरिका से शीत युद्ध चलते रहे। रूस के ख़िलाक अमेरिका नाटो नाम से युद्धक संघ बनवले रहे। अमेरिका आ नाटो हर समय इहे फिराक में रहत रहे कि कइसे रूस के टुकड़ा-टुकड़ा क के बर्बाद कर दिहल जाव। अंदर-बाहर दूनो ओरिया से पड़त मार के आगा सोवियत संघ ना ठठ पावल आ बिखर गइल। 1992 में यूक्रेन, जॉर्जिया जइसन कई गो अलग देश के रूप ले लेलस। सोवियत संघ टुकड़ा-टुकड़ा हो गइल।\nसोवियत संघ नाटो के ख़िलाफ़ कुछ देशन के संगे मिल के जौन वार्सा-सन्धि कइले रहे ओकर अस्तित्व ही खत्म हो गइल। लेकिन अमेरिका आ इंग्लैंड लोग नाटो के खत्म ना कइल जौन खाली रूस के मुकाबला करे ख़ातिर बनल रहे ! एकर कारन तलासे जाएब सन त नज़र आई कि द्वितीय विश्व युद्ध के बाद सगरी दुनिया के तीन गो माफिया मिल के चलावत बाड़े सन — हथियार माफिया, तेल माफिया आ दवाई माने फार्मास्युटिकल माफिया। अब हथियार माफिया के कमाई आ लूट हथियार बेच के होला आ कवनो देश ज़ादे से जादे हथियार तबे कीनी जब ओकरा कवनो देश से डर होई, आ एकरा खातिर दुनिया में कवनो विलेन होखे के चाहीं। से अमेरिकी आ पश्चिमी माफिया खातिर जरूरी रहे कि रूस विलेन बनल रहो। बड़का विलेन बने खातिर भी कैनो सुपरपावर चाही। सद्दाम हुसैन आ गद्दाफ़ी, ईरान, सर्बिया, कोसोवो जइसन छोट-मोट विलेन ढेर दिन ना चल पावे।\n1991 में यूक्रेन के अलग देश के रूप में मान्यता मिलल। सोवियत संघ इतिहास हो गइल। करीब-करीब ओइसहीं जइसन 1947 में भारत के टुकड़ा-टुकड़ा हो गइल रहे।\nअलग भइला पर भी यूक्रेन तटस्थ रहल आ रूस से करीबी संबंध बनवले रहल। बाकी ओकर नीति रहे कि सबसे दोस्ती कर के चले के बा। एही चलते यूक्रेन 1996 से 2001 तक ले आपन सब न्यूक्लियर हथियार भी रूस के लौटा दिहलस जवन विभाजन के समय ओकरा खाता में आइल रहे। एकरा खातिर अमेरिका, इंग्लैंड, रूस आ यूक्रेन में एगो अंतर्राष्ट्रीय समझौता भइल आ यूक्रेन के सभ केहू मिल के सुरक्षा के गारण्टी दीहल। यूरोपियन यूनियन से भी यूक्रेन के बढ़िया सम्बन्ध बनल।\nलेकिन अमेरिका आ नाटो ई चक्कर में रहल कि कइसे कर के रूस से अलग भइल छोट-छोट देशन के अपना पाले क लिहल जाव ताकि रूस फेर से पहिले जइसन एकीकृत आ शक्तिशाली ना होखे पावे।\nअगर पिछला सदी से देखल जाव त नज़र आई कि दुनिया के दर्जनों देश में अमेरिका आ इंग्लैंड नाटो के संगे ले के कवनो ना कवनो बहाना से सैन्य कारवाई कइले बा। 1945 में अमेरिका हिरोशिमा आ नागासाकी पर एटम बम गिरा के अइसन नेस्तनाबूद कइलस जे आपन परभाव-क्षेत्र में कई पीढ़ीयन ले अपंग आ विकृत मानुस पैदा करत जात बा। फेर क्यूबा, ग्वाटेमाला, ईराक, निकारागुआ, ईरान, लीबिया, सीरिया पर हमला, यूगोस्लाविया के दू टुकड़ा कोसोवो आ सर्बिया आ फेर विध्वंसक शस्त्र जमा करे के झुठ्ठा बहाना बना के ईराक के तहस-नहस कर देलस। दोसर इयोर अगर रूस के इतिहास पर नज़र डालल जाव त आपन बृहद रूस क्षेत्र के एकीकृत करे के अलावे रूस कवनो दोसरा देस पर बहुते कम हमला कइले बा। अफ़ग़ानिस्तान में हस्तक्षेप रूस के बहुत भारी पड़ल रहे। लेकिन तुलना कइला से रूस आ अमेरिका-गुट के सोभाव में मौलिक अंतर नजर आई। ई अंतर एकरा में बा कि दोसरा के नष्ट कर के आपन कल्याण होई ई नीति रूस के नइखे रहल। ई त अमेरिका के नीति ह। ना जाने का बात रहेला कि अमेरिका आपन सुरक्षा के ले के हमेशा घबराइले रहेला। एगो सुपरपावर से केहू अइसन बेवहार के आसा ना करे।\nअब नाटो रूस काऊर गोड़ पसारे के चक्कर में यूक्रेन पर डोरा डाले लागल। एन्ने यूक्रेन में 2010 में यानुकोविच राष्ट्रपति के पद संभलले। इनकर नीति भइल कि आपन मूल देस रूस से घनिष्ठता बना के रहे के काहे कि बृहद रूस के टुकड़न सब एके संयुक्त परिवार के हिस्सा ह से सब मिलजुल के शांति से रहे। इहे बात अमेरिका के अखर गइल। अमेरिका आपन खेला अउर तेज क दिहलस।\nहोने काऊर स्थिति ई भइल कि भले बाप-दादा पूर्वज लोग एक्के रहे पर ई बात के त हजारन साल गुजर गइल बाटे। जब एक्के परिवार में लठ्ठ चल जाता त पूर्वज के के पूछे जाई !! अपना-अपना के भिन्न डिक्लेयर क के लाठी तना गइल। युक्रेनियन लोग अपना के रूसी लोग से अलग राष्ट्र कहे लागल। अब यूक्रेन में बहुतायत यूक्रेनियन के बा जेकरा में तुर्क, मंगोल आदि के रक्त मिश्रण भइल बा, आ रूसी भासा के लोग पूर्वी यूक्रेन के दोनेत्स्क आ लुहांस्क क्षेत्र में बहुसंख्यक बा। ई दूनो समुदाय में भिड़न्त हो गइल।\n2014 में दोनेत्स्क आ लुहांस्क के रूसी भाषी आ यूक्रेनियन समुदाय में जबरदस्त लड़ाई सुरु भइल आ बहुत लोग मरे लागल। एक इयोर से अमेरिका के खेला आ दोसर इयोर से राष्ट्रपति पुतिन रूसी भाषी के समर्थन में। वर्चस्व के लड़ाई जमीन पर उतर आइल।\nपुतिन के सोझा कहल रहल कि यूक्रेन के नाटो के मेम्बर ना बने के होई आ तटस्थ देश के रूप में बनल रहे के होई। काहे कि अगर नाटो आपन लाव-लश्कर आ न्यूक्लियर हथियार लेके यूक्रेन में आ जाई त ई रूस के अस्तित्व पर बहुत बड़ा खतरा हो जाई, आ रूस एकरा के कवनो कीमत पर ना होखे दी। एकरा के लेके रूस, अमेरिका, इंग्लैंड, नाटो, यूक्रेन में कई बेर बातचीत भइल पर ढाक के उहे तीन पात ! यूक्रेन के तटस्थता के गारण्टी पुतिन लिखित मंगले कि हमरा के बस ई लिख के दे द लोनी कि यूक्रेन नाटो में शामिल ना होई। पर यूक्रेन आ अमेरिका दूनो एकरा से कन्नी काटत चल गइल।\nपुतिन जब देखले कि अमेरिका आ यूक्रेन उनकर बात के महटियावे में लागल बा त दोनेत्स्क आ लुहांस्क के रूसी लोगन के लड़ाई में सहयोग देबे लगले। यूक्रेन के दक्षिण भाग में क्रीमिया प्रायद्वीप आ सेवस्तोपोल नगर क्षेत्र में भी रूसी लोग बहुसंख्यक बा। उ लोग के पोटिया के पुतिन जी 18 मार्च 2014 के गते से क्रीमिया आ सेवस्तोपोल के रूस में मिला लेहले। अमेरिका आ यूरोप में बड़ी चिचियाहट मचल लेकिन पुतिन उ लोग के बात एक कान से सुनके दोसरा कान से निकाल देले।\nहोने जब राष्ट्रपति यानुकोविच रूस का इयोर झुके के संकेत करे लगले त यूक्रेनियन समुदाय उनका पर खिसिया गइल आ जबरदस्त फेर बदल में मई 2014 में पेट्रो पोरोशेन्को राष्ट्रपति बनले।\nपोरोशेन्को मेहनत करे लगले कि सब विवाद हल कइल जाव, दोनेत्स्क आ लुहांस्क के विद्रोह शांत होखो आ रूस से सम्बंध के भी सुधारल जाव। लेकिन उनकर झुकाव स्पष्ट रूप से यूरोपियन यूनियन में मिल के नाटो के मेम्बर बने के रहे।\nएही सब के बीच 2019 के चुनाव में पोरोशेन्को के हार हो गइल जेलेन्सकी से। जेलेन्सकी एगो कॉमेडियन रहले आ एगो टीवी सीरियल में राष्ट्रपति के भूमिका खूब बढ़िया निभवले रहले। जनता में बड़ा लोकप्रियता मिलल त चुनाव जीत के राष्ट्रपति हो गइले। एकरे के कहल जाला भाग के खेल !जेलेन्सकी यहूदी हउएँ। शायद उनका के पश्चिमी शक्ति सब गुप्त रूप से सपोर्ट कइल चुनाव में।\nजेलेन्सकी के नाटो के मेम्बर बने के बड़ी जोर के बोखार चढ़ल रहे। होने पुतिन लगातार बोलत जास कि यूक्रेन ई गलती कबो मत करे आ तटस्थ रहे। आपन बात के असर ना होत देख के पुतिन रूसी सेना के यूक्रेन सीमा काऊर बढ़ावे लगले। ई बात से दुनिया में हल्ला मचे लागल।\nदोनेत्स्क आ लुहांस्क के नेता लोग अपना-अपना राज्य के स्वतंत्र देश घोषित कर दीहल आ रूस के लिखित चिठ्ठी भेजल कि यूक्रेन के सेना ओजा बहुते अत्याचार करत जात बा से सेना भेज के मदद चाहीं। पुतिन उ दूनो के स्वतंत्र देश के रूप में मान्यता दे देहले आ 22 फरवरी 2022 के विशेष सैन्य हस्तक्षेप के रूप में आपन फौज के पहिले दोनेत्स्क आ लुहांस्क में आ बाद में बेलारुस काऊर से यूक्रेन में ढुका देहले।\nपुतिन कहले कि यूक्रेन पर उ कवनो आक्रमण नइखन करत। उनकर उद्देश्य खाली दोनेत्स्क आ लुहांस्क के यूक्रेन के अत्याचार से बचावे के, यूक्रेन सेना के शस्त्रहीन करे के आ यूक्रेन से नाटो में शामिल ना होखे के लिखित गारण्टी लेबे के बा। एकरे खातिर उ संयुक्त राष्ट्र संघ के आर्टिकल 51 के हवाला देत कहले कि आर्टिकल 51 के तहत कवनो देश उनका से सैन्य सहायता माँगs ता त विशेष सैन्य हस्तक्षेप करे के उनकर अधिकार बा।\nअमेरिका इहे आर्टिकल 51 के दर्जनों बार दुरुपयोग कर के दुनिया भर में हस्तक्षेप करत रहल बा बाकि एह बेर उहे फँस गइल बा एकरा में।\nअब कुल मिला के देखल जाव त असली युद्ध होत बाटे नाटो आ रूस के बीच में। मूलतः अमेरिका आ रूस के बीच में। इंग्लैंड के भूमिका अमेरिका के खलासी के बाटे। बाइडेन के त उमर हो गइल बा त उनकर बोलियो कँपकँपात निकलेला, बाकी बोरिस जॉनसन आपन केस में बिना ककही कइले खूब गरजेले। जर्मनी के तनिको मन ना रहल ह रूस से भिड़े में पर बात उठ गइल बा नाटो के सम्मिलात के। फ़्रांस के भी मोटा-मोटी इहे हालात बा।\n(यशेन्द्र प्रसाद: अन्वेषक आ लेखक, फिल्मकार आ भू।पू। लेक्चरर (भूगोल))


टटका खबर : 11 सितंबर 2014 – टटका खबर\nउत्तर प्रदेश खेल देश-दुनिया बिहार राजनीति व्यापार\nSep 11, 2014 अमित शाह, टेनिस. दवा घोटाला, योगी आदित्यनाथ, शेयर बाजार, सारधा चिटफंड\nपटना पुलिस कार्यालय में पेंशन प्रभारी के पद पर काम करत प्रशिक्षु अवर निरीक्षक दिनेश कुमार सिंह के बुध का दिने चार हजार रूपिया घूस लेत घरी गिरफ्तार कर लिहल गइल.\nमुख्यमंत्री जीतन राम मांझी के कहना बा कि उनुका सरकार में कैबिनेट में शमिल होखे का बारे में फैसला राजद आ कांग्रेस के करे के बा. उ त एकरा ला तइयारे बाड़न.\nदवा घोटाला का मामिला में नीतीश के दिहल क्लीनचिट पर सवाल उठावत भाजपा के कहना बा कि जवना घरी निविदा मँगावल रहे तब नीतीशे स्वास्थ्य मंत्री रहलें. एकरा बाद जब अक्टूबर 2013 में अधिवक्ता मो.शाहनवाज हुसैन दवा खरीद में घोटाला के सवाल उठवले तबो कवनो कार्रवाई ना भइल. एह समय नीतीश कुमार मुख्यमंत्री रहले. एह सब का बावजूद नीतीश के कइसे क्लीन चिट दे दिहल गइल बुझात नइखे.\nरोहतास जिला के नोखा थाना के केकही गांव में परसो रात एगो घर में घुस के एगो औरत से कुकर्म कइल गइल.\nरोक का बावजूद योगी आदित्यनाथ बुध का दिने लखनऊ में एगो चुनाव सभा में भाषन दिहलें. भाषण देत घरी मैदान मे पुलिस के दमदार मौजूदगी का बावजूद योगी के भाषण देबे से रोके के कोशिश ना भइल. एह घटना का बाद चुनाव आयोग लखनऊ के डीएम से जानकारी मँगवले बिया. योगी के कहना बा कि उनका के बेवजह परेशान कइल जा रहल बा.\nउत्तर प्रदेश के राज्यपाल राम नाईक प्रदेश के अखिलेश यादव सरकार से पूछले बाड़न कि अल्पसंख्यक आयोग के अध्यक्ष के कवना बिना पर कैबिनेट के दर्जा दिहल जाव.\nपिछला लोकसभा चुनाव का दौरान मुजफ्फरनगर के एगो चुनाव सभा में दिहल भाषण के भड़काउ बतावत यूपी पुलिस भाजपा अध्यक्ष अमित शाह का खिलाफ चार्ज शीट कोर्ट में दाखिल कइले बिया. तब अमित शाह कहले रहल कि ई चुनाव अइसन वइसन चुनाव ना ह. ई चुनाव अपना अपमान के बदला लेबे वाला चुनाव ह.\nपिछला महीना सगरी देश के नजर बिहार के उपचुनाव पर रहल त एह महीना यूपी के उपचुनाव पर बा. एहिजा विधानसभा के 11 गो आ मैनपुरी लोकसभा सीट खातिर उप चुनाव होखे जात बा आ एक बेर फेरू भाजपा आ सपा आमने सामने बावे लोग. नरेन्द्र मोदी आ मुलायम सिंह यादव दुनू जने ला ई उपचुनाव बहुते अहम हो गइल बा. हार जीत से विधानसभा पर कवनो असर नइखे पड़े वाला बाकिर देश का राजनीति पर जरूर पड़ी.\nइलाहाबाद उच्च न्यायालय वाराणसी के आध्यात्मिक आ पुरातात्विक महत्व के घाट आ ओकरा नियरा गंगा किनारेे 200 मीटर ले कवनो तरह के निर्माण पर लागल रोक का खिलाफ उत्तर प्रदेश सरकार के अर्जी पर काल्हु सुनवाई करी.\nदेवरिया जिला के रामपुर कारखाना इलाका में पुरान झगड़ा का चलते कुछ लोग एगो मेहरारू के छूरा मार के मुआ दिहल.\nदेवरिया जिला के सदर कोतवाली इलाका मे मंगल का रात बाप बेटा के मौत आग से जरला से हो गइल. मामिला में कुछ लोचा बूझात बा.\nबसपा नेता आ विधायक रहल सुरेश तिवारी का खिलाफ एगो पत्रकार के धमकावे के मामिला दर्ज करे के आदेश गोरखपुर जोन के पुलिस महानिरीक्षक एस.के. माथुर दे दिहले.\nआजमगढ के मुबारकपुर इलाका में एगो दलित युवती के बलात्कार का बाद ओकर हत्या के कोशिश करे के मामिला सामने आइल बा.\nगोण्डा जिला के नवाबगंज इलाका में जमीन ले के भइल मारपीट आ फायरिंग से एक आदमी के मौत हो गइल आ दू जने घवाहिल हो गइले.\nबाढ़ के पानी घटला से जम्मू कश्मीर में रहत आ बचाव के काम में तेजी आइल बा. अबले नाहियो त अस्सी हजार लोग के बाढ़ से निकाल के सुरक्षित जगहा चहुँपावल गइल बा. अनेके इलाकन में मोबाइल सेवा बहाल हो गइल बा. जम्‍मू पूंछ आ जम्‍मू डोडा सड़क के मरम्मत का बाद ट्रे्फिक खातिर खोल दिहल बा. कटरा ले रेलो सेवा शुरू हो गइल बा.\nझारखंड मुक्ति मोर्चा छोड़ के भारतीय जनता पार्टी में शामिल होखे वाला विधायक साइमन मरांडी बुध का दिने विधानसभा के सदस्यता से इस्तीफा दे दिहले.\nतमिलनाडु के एगो सत्र न्यायालय भारतीय जनता पार्टी के नेता सुब्रमण्यम स्वामी के मुख्यमंत्री जयललिता के मानहानि करे का आरोप का बारे में समन जारी क के 30 अक्टूबर के अदालत में हाजिर होखे के कहले बावे.\nसारधा चिटफंट घोटाला में बुध का दिने तृणमूल के सासंद सृंजय बोस से सीबीआई कड़ा पूछताछ कइलसि. शक के सूई तृणमूल का तरफ बढ़ल जात बा.\nकेन्द् सरकार अगिला साल दिहल जाए वाला पद्म पुरस्कारन खातिर आम जनता से नाम प्रस्तावित करे के कहले बिया.\nआर्थिक मामिला के मंत्रिमंडलीय समिति बिहार, उत्‍तर प्रदेश, छत्‍तीसगढ़ अउर उत्‍तराखंड में आधार कार्ड बनवावे के पाँचवा दौर के मंजूरी दे दिहले बिया. अगिला साल ले एक अरब आधार कार्ड बनावे के निशान तय भइल बा.\nआर्थिक मामिला के मंत्रिमंडलीय समिति विनिवेश से 43 हजार करोड़ रूपिया जुटावे खातिर कोल इंडिया लिमिटेड, ओएनजीसी आ एनएचपीसी के सरकारी शेयर के कुछ हिस्सा बेचे के मंजूरी दिहलसि.\nचीन से एकतरफा व्यापार का चलते होखत असंतुलन खतम करे ला भारत चीन से कही कि उ भारत में आपन मैनुफैक्चरिंग कारखाना लगावे.\nबंबई शेयर बाजार के सेंसेक्‍स आजुओ गिर के बंद भइल. आजु के गिरावट एक दिने में 208 अंक के रहल जवन पिछला एक महीना के सबले तेज गिरावट रहल. रूपियो डालर के मुकाबले 35 पइसा कमजोर हो गइल.\nअखिल भारतीय टेनिस संघ लिएंडर पेस, सानिया मिर्जा, सोमदेव देववर्मन, अउर रोहन बोपन्ना के एशियाई खेल से हटे के इजाजत दे दिहलसि.


रिंकू घोष के दिहल गइल बेस्ट क्लासिकल एक्ट्रेंस सम्मान – Anjoria\nरिंकू घोष के दिहल गइल बेस्ट क्लासिकल एक्ट्रेंस सम्मान\nमार्च 27, 2012\nभोजपुरी सिनेमा के ड्रीम गर्ल रिंकू घोष के नयी दिल्ली का द्वारिका में आयोजित छठवां विश्व भोजपुरी सम्मलेन में बेस्ट क्लासिकल एक्ट्रेस सम्मान से सम्मानित कइल गइल. सम्मान कुणाल सिहं का हाथे दिहल गइल. पू्र्वांचल एकता मंच का तरफ से आयोजित एक समारोह के संचालन मनोज भावुक आ श्वेता तिवारी कइली.\nदर्शकन का दिल में जगह बना लिहली रिंकू घोष\nभोजपुरी सिनेमा के अनेके हीरोइन कैरियर बनावे का फेर में देह देखाके आ ग्लैमरस अउर बोल्ड किरदार से सुर्खी बटोरे ली. कुछ फिलिमन ले त ई चलि जाला बाकिर आखिरकार टिकेला उहे जेकरा में सेक्सी लुक आ ग्लैमर का साथे-साथ अदाकारियो के क्षमता रहेला. रिंकू घोष अइसने अभिनेत्रियन में गिनल जाली. ऊ एक्सपोजर से अधिका अपना एक्टिंग से दर्शकन का दिल में अपना ला जगह बनवले बाड़ी. एह मायने में रिंकी बहुते सफल रहल बाड़ी. फिल्म ‘बिदाई’ खातिर बेस्ट एक्ट्रेस के अवार्ड मिलल त बिहारी अस्मिता सम्मानो से नवाजल गइली. दिनेश लाल यादव का साथे ‘सात सहेलियां’, रवि किशन का साथे ‘बलिदान’, पवन सिंह का साथे ‘गठबंधन प्यार के’ अउर मनोज तिवारी का साथे फिल्म ‘अंधा कानून’ के ज़रिये लाईम लाईट में बनल रहली.\nएह साल भोजपुरी सिनेमा के ई ड्रीम गर्ल रिंकू घोष ‘केहू हमसे जीत ना पाई’ से मुंबई में शानदार आगाज कइली. एह फिल्म में उनुकर ग्लैमरस लुक पर हर दर्शक फिदा होके रहि गइल. रिंकू घोष के साल 2011 में आइल फिल्म ‘सईयां ड्राईवर बीबी खलासी’ बाक्स आफिस पर त ना चल पावल बाकिर उनुका अदाकारी खातिर बहुते तारीफ बटोरलसि. पहिला कवनो समीक्षा में बिहार के पत्रकार कवनो भोजपुरी फिलिम के चार गो स्टार दिहलन. चर्चित स्टार कुणाल सिंह के कहना रहल कि रिंकू घोष मौजूदा दौर के पद्मा खन्ना आ कुमकुम हई.\nहैदर काजमी के शूटिंग घरी मधुमक्खियन के हमला से भगदड़ मचल


गंगा के हाल – बेहाल - तारकेश्वर राय 'तारक' - मैना: भोजपुरी साहित्य क उड़ान (Maina Bhojpuri Magazine)\nHome तारकेश्वर राय 'तारक' Bhojpuri Lekh गंगा के हाल – बेहाल - तारकेश्वर राय 'तारक'\nगंगा के हाल – बेहाल - तारकेश्वर राय 'तारक'\nगंगा जवन देवलोक के नदी रहली उनके एह धरती पर आपन पुरखन के तारे खातिर आपन अथक प्रयास से ले आवे आला भागीरथ के नांव के नइखे जानत? लइकाई आ होशगर भइला के बाद आपन पुरनिया आ शास्त्र में हमनीके इहे पढ़ले सुनले बानीजा। भले बिज्ञान एहसे सहमत ना लउके। आस्था आ बिस्वाश अपना जगह पर बा बिज्ञान अपना जगह प। सचाई इ बा की गंगा हमनीके देश के मुख्य नदी के रूप में बहत आजो आँखि के सोझा साफ लउकत बाली। गंगा नदी हिमालय पर्वत के गंगोत्री ग्लेशियर के गोमुख से निकलेली आ गिरिराज हिमालय के बरफ टेघर टेघर के एह नदी में पानी के परवाह के टूटे ना देला सदा प्रवाह बनल रहेला,नदी में पूरा साल जल रहला के कारण ही एकरा के सदानीरा नदी के नांव से जाने ला दुनिया। हजारो कोश के दुरी के तय क के गंगा समुन्दर में समा जाली ओह मिलान के जगहा के गंगा सागर के नाँव से जानल जाला । इ हिन्दू धर्म के माने वाला लोगन खातिर एगो प्रमुख तीर्थ ह लोक कहावत के अनुसार "सगरो तीरथ बारम्बार बाकी गंगासागर एक बार"। गंगा खाली एगो नदी ना बलुक एगो सोगहग संस्कृति हइ। गंगा किनारे ही संस्कृति के पूरहर बिकाश भइल आ तीर्थ स्थल के निर्माण भइल। गंगा अपना यात्रा के दौरान कई प्रमुख तीरथ स्थल जइसे हरिद्वार, प्रयाग, काशी आदि जगहा से से गुजरेली रउवा कह सकतानी की एह जगहन के प्रसिद्धि में गंगा के पुरहर सहयोग बा। गंगा के उपयोगिता के, के नकारी? इहे उपयोगिता आ सुचिता के चलते गंगा के माई के संज्ञा देहल गइल बा। गंगा के पानी मे कबो कीड़ा ना परे सालों साल बोतल में रखला के बादो।\n"गंगा तेरा पानी अमृत छल छल बहता जाय" इ गीत सुन के हमनीके बड़ होइनी जा लेकिन गंगा के इ रूप बर्तमान में बा का? दिल पर हाँथ रख के सोचला के जरूरत बा। अब त बैज्ञानिक परीक्षण से भी इ साबित हो चुकल बा सदानीरा गंगा मइया का लाखन साल क पुरान अस्तित्व एगो बड़ियार खतरा क सामना कर रहल बा बर्तमान में। जनमानस के आस्था आ मानस में मौजूद गंगा आजो पवितर बाली निर्मल बाली। आजो जनमानस के पूरहर विश्वास बा कि गंगा के पानी अमृत के समान बा जीवन के अंतिम समय में तुलसी के साथ गंगा जल मुहें में पड़ जाव त कुल्हिये पाप धोवा जाइ लेकिन कड़वी सच्चाई इ बा की गंगा जल आचमन के त छोड़ दिहिं नहाए लायक भी नइखे बाँचल। नेशनल ग्रीन ट्रिब्यूनल के कहे के परल की सिगरेट से होखेवाला नुकसान क चेतावनी ख़ातिर जइसे ओकरा पाकिट पर सूचना छापल जरूरी बा ओइसने कुछ गंगा जी के पानी ख़ातिर सूचित कइल जाव। कबो जेकरा में नहइला मात्र से ही कुल्हिये पाप धोवा जात रहे उहे गंगा जनमानस के करनी के चलते खुदे दुषित के जहर पिये के मजबूर बाली । आज बिकाश के डेग के आगे बढ़ावे ख़ातिर बनल कल कारखाना आपन गन्दगी, आ शहर गांव के सीवर नाली के पानी सीधे गंगा में डाल दियाता । जगह जगह बाँध बनाके पानी के रोकल जाता कुछ जनसेवा के कार्यक्रम के गति देवे ख़ातिर ।\n'अविरल गंगा', 'निर्मल गंगा', 'नमामि गंगे' जइसन कई कार्यक्रम पर अबतक 50 हजार करोड़ रुपया से बेसी के आहुति दिया गईल बा सरकार प्रशासन द्वारा लेकिन नतीजा उहे ढाक के तीन पात । गंगा मइया क हालत पइसा बहववला से सुधरे वाला रहित त कबे सुधर गइल रहित लेकिन एके सुधारे ख़ातिर चाही निर्विवाद रूप से बहत साफ सुथरा पानी। कुल सरकारी योजना नियर इहो कुल योजना भरस्टाचार के आँधी में उधिया गइली स। आजकाल कुल्हिये राजनीतिक पार्टी अपना घोषणा पत्र में एके प्रमुख रूप से सामिल करताली स आ एकरा ख़ातिर भरपूर धन के बेवस्था के भी वादा बा। लेक़िन सभे जानता ई जनता के गाढ़ कमाई के पइसा कुल बंदरबांट हो जाइ। खाये कमाए के साधन अख्तियार क लेले बा गंगा माई के निर्मल करे के योजना।\nगंगा कवनो राजनीतिक पार्टी के ना हई की उनके रहमो करम पर बाली। गंगा के हालत के सुधारे ख़ातिर जरूरत बा दृढ़ इच्छाशक्ति आ सांच मन आ लगन के। गंगा के साथ खिलवाड़ एहि ख़ातिर होखता की जनता एकरा परती संजीदा नइखे ना ओकर मन एकरा ख़ातिर आंदोलित होखता। ई मुद्दा तबे परवान चढ़ी जब येह देश के युवा शक्ति के भागीदारी वाला जन आंदोलन के रूप लिहि। कुल्हिये काम सरकारे ना करी कुछ सुधार हमनियो के अपना आदत में करे के परी। आस्था पूजा त ठीक बा लेकिन उनकरा के निरमल करे के जिम्मेवारी हम आप सभकरा पर बा। आसा बा हमनियो के अपना कर्तब्य जवन गंगा के परती बा ओकरा के निभावे में पाछे ना रहल जाई।


बतकुच्चन – १८ – Anjoria\nबतकुच्चन – १८\nजुलाई 12, 2011 बतकुच्चन\nपिछला पखवारा जब डीजल किरासन आ रसोई गैस के दाम बढ़ावल गइल त लागल कि बिछी डंक मार दिहले होखे. बिछी मरला के दरद के लहर जइसन एह महँगाईयो के लहर उठे लागल बा. आ बिछी के लहर से याद पड़ल कि बरखा का चलते सगरो बिछलहर हो गइल बा आ सम्हरि के चलला के जरूरत बा. बाकिर एह बिछ लहर के बिछी के लहर से कवनो नाता ना होला. आ एह बिछलहर से वइसन लहरो ना उठे. पिछला दिने हमरा बिछीओ का लहर से अधिका दरद तब लउकल रहे जब एगो कवि जी का कविता में संपादक का गलती से भा प्रेस का भूल से बीछे के पीछे हो गइल रहे आ कवि जी दरद का मारे तड़प उठल रहले. प्रेस में त अतना बड़ बड़ गलती के इतिहास बा कि दोहरावे बइठल जाव त ओराई ना. बाकिर बीछे वाली बाति हमरा के बहुत कुछ सोचवा दिहलसि. सोचे लगनी कि बीछे चुने भा हेरे में का फरक होला. बीछे वाली बाति अब बहुते कम सुने के मिलेला. अधिका लोग चुने से काम चला लेला. हालांकि हम ओह चूना के बाति नइखी करत जवना के खइनी, कहल त जाला खइनी बाकिर असल में होखेला थूकनी, में मिलावे के कामे आवेला. चुनल चुनाव का तरह होला, जवना में कवनो समूह भा ढेर में से बढ़ियका के चुनल जाला. केहू खरबका के ना चुने. अलग बाति बा कि ऊ बाद में बहुते खराब निकल जाव. जबकि बीछल दुतरफा होला. आ बीछल नीमन बाउर दुनु के जाला. बउरका में से निमनका के बीछल जाले आ बउरका में से नीमनका के. जइसे कि सड़ल आम का ढेर में से बढ़ियका आम बीछल भा आम का टोकरी में से सड़लका के बीछल. हेरल एह बीछल भा चुनल से अलग तरह के होला. हेरल हेराइल चीझु के खोजे के कहल जाला. जइसे केहू भूसा का ढेर में हेराइल सूई के खोजे भा माथ में से ढील हेरे. सूई का ढेर में से सूई के हेरल ना जाव, चुनल भा बीछल जा सकेला. अब बीछल, चुनल, आ हेरल के मतलब साफ हो गइल होखी. अब रउरा नेता लोग में ईमानदार के हेरल मत शुरु कर दीं. शायदे भेंटाई. काहे कि समय पर रउरा बीछली ना आ सही के चुननी ना.\nभोजपुरी आन्दोलन से नेतवन के हटावल जाव\nबतकुच्चन – १९


टटका खबर, 21 मार्च 2017, मंगल – टटका खबर\nटटका खबर, 21 मार्च 2017, मंगल\nधनबाद के डिप्टी मेयर रह चुकल नीरज सिंह के गाड़ी प आजु साँझ कुछ लोग ताबड़तोड़ फायरिंग क के नीरज सिंह समेत चार लोग के जान ला लीहल. एह घटना का बाद से धनबाद आ झरिया में तनाव पसर गइल बा, हत्या कइला का बाद हत्यारा अपना गाड़ी से भाग परइले सँ. नीरज के चचेरा भाई आ झरिया के विधायक संजीव सिंह के घर हत्या का जगहा का नियरे बा. नीरज सिंह आ संजीव सिंह में पटत ना रहुवे. नीरज सिंह के पिता राजनारायण सिंह के कई बरीस पहिले निधन हो चुकल बा. राजनारायण सिंह के भाई सूर्यदेव सिंह कोयलांचल के दबंग विधायक रहलन. ई परिवार बलिया जिला के गोन्हिया छपरा के हवे. कुछ दिन पहिले विधायक संजीव सिंह के एगो आदमी के दिनदहाड़े गोली मार के खून क दीहल गइल रहुवे आ ओह मामिला में नीरज सिंह के नाम सामने आइल रहल. दूनू गिरोह का बीच के ई खूनी खेल बरीसन से चलत आइल बा आ आगहूं जारी रहे के अनेसा नकारल ना जा सके.\nअयोध्या के राम जनम भूमि पर सदियन से चलत आइल विवाद का धर्म आ आस्था से जुड़ल बतावत सुप्रीम कोर्ट सलाह दिहलसि कि सगरी फरीक मिल बइठ के एकर समाधान निकाल लेसु. मुख्य न्यायाधीश इहो कहनी कि अगर आपसी बातचीच से मामिला ना लिपटल तबे अदालत एह विवाद प फैसला देबे के सोचीं. डॉ सुब्रह्मण्यम स्वामी अदालत से एह मामिला के जल्दी से जल्दी निपटारा करे के अरजी लगवले बाड़न आ ओही अरजी प अदालत आपन राय जाहिर कइलसि.\nचइती रामनवमी का मौका प राज्य के सगरी शक्तिपीठन आ मन्दरन के सुरक्षा चउकस करे के निर्देश दिहले बाड़न मुख्यमंत्री योगी आदित्यनाथ.\nबिहार में आपन स्टार्ट अप शुरु करे वालन के बिहार सरकार का तरफ से दस लाख रुपिया के कर्जा बिना ब्याज के दीहल जाई. एह बात के एलान आजु मुख्यमंत्री नीतीश कुमार कइलन आ कहलन कि एह काम ला पाँच सौ करोड़ रुपिया के वॆचर कैपिटल फंड बनावल गइल बा.\nबिहार के स्थापना दिवस के मौका प काल्हु से तीन दिन ले पूरा राज्य में रंगारंग सांस्क़तिक कार्यक्रम के आयोजन होखे जा रहल बा. मुख्य समारोह पटना के गाँधी मैदान में होखी. एही मौका प सगरी सरकारी कॉलेजन आ विश्वविद्यालयन में फोकटिया वाईफाई देबे के शुरुआतो कइल जाई.\nTags: अयोध्या, झरिया, नीरज सिंह, राम जनम भूमि


‘निरहुआ हिन्दुस्तानी’ में पाखी के आयटम – Anjoria\nस्टार भोजपुरी अदाकारा पाखी हेगड़े निरहुआ इंटरटेनमेंट आ राहुल खान प्रोडक्शनस् के बैनर तले बनल फिलिम ‘निरहुआ हिन्दुस्तानी’ में ‘छमिया डिग्रीवाली’ नाम के आयटम गर्ल बनल बाड़ी. छमिया डिग्रीवाली के डांस प्रोग्राम निरहुआ के गाँव में होखत बा जहाँ उनुका साथे निरहुओ ठुमका लगावत बाड़न.\nहालही में ‘निरहुआ हिन्दुस्तानी’ के पहिला झलक जारी कइल गइल बा. एह फिलिम में निरहुआ का साथे नयकी तारिका आम्रपाली, संजय पाण्डेय, अयाज खान, किरण यादव, संजय वर्मा, आशा शर्मा, गोपाल राय, राहुल खान आ रत्नेश बरनवाल के प्रमुख भूमिका बा.\nएह पहिला झलक देखावत पोस्टर के लोग खूबे सराहत बा. ट्रेलर अगिला हफ्ता रीलिज कइल जाई.\nPrevious Post: पवन सिंह आ मोनालिसा के जोड़ी ‘सईया जी दिलवा माँगेले’ में\nNext Post: ‘ठोक देब’ 16 मई के रिलीज होखी


राजपिपला में जमल बाड़े निरहुआ ब्रदर्स – Anjoria\nनवम्बर 20, 2010 निरहुआ, प्रवेशलाल, भोजपुरी फिल्म\nभोजपुरी फिल्म के किंग स्टार दिनेश लाल यादव आ यंग स्टार जूनियर निरहुआ प्रवेशलाल यादव आजुकाल्ह राजपिपला में जमल बाड़े. कारण बा भोजपुरी के मशहूर फिल्म मेकर आदिशक्ति इंटरटेनमेंट आदिशक्ति इन्टरटेनमेंट के मल्टीस्टारर फिल्म “दुश्मन” के शूटिंग.\nएह फिल्म में दुनु भाई फिल्मों में सगा भाई का किरदार में बाड़े. आ रियल लाइफ का तरह रिलो लाइफ में एह लोग के जिनिगी मस्ती से भरल बा. निरहुआ बड़ भाई का भूमिका में बाड़े जे अपना परिवार के जिम्मेवार लड़िका हऽ. जूनियर निरहुआ शहर में रहि के पढ़े वाला मस्तमौला युवक. निरहुआ के साथ दे रहल बाड़ी उनकर लकी हीरोइन पाखी हेगडे जबकि प्रवेश के साथे बाड़ी शुभी शर्मा.\nदुर्गा प्रसाद मजुमदार के बनावल आ राजकुमार आर॰ पाण्डे के निर्देशित एह फिल्म का शूटिंग का साथ साथ निरहुआ ब्रदर्स मस्ती का साथे संग रहि के आपन समय बितावत बाड़े.


दि कश्मीर फाइल्स : एगो फिलिम जवन देश के मिजाज बदल दिहलसि – Anjoria\nमार्च 31, 2022 डायरेक्ट एक्शन डे, दि कश्मीर फाइल्स, नरसंहार, मोपला नरसंहार, हिन्दू\nफिलिम त बहुते बनली सँ, कुछ सफल भइली सँ, त कुछ असफल. बाकिर बहुते कम फिलिम अइसन होखेली सँ जवन देश के मन मिजाज बदले के बेंवत राखेली सँ.\nअइसने एगो फिलिम पिछला दिने आइल जवना के सफलता देखि के इहे लागत बा कि ई फिलिम देश के मन मिजाज बदल के राख दी. गंगा-जमुनी तहजीब के चरचा हमेशा हमेशा खातिर बन्द होखे के उमेद जाग गइल बा.\nवइसे त देश में कई बेर आ कई जगहा हिन्दूवन के नरसंहार भइल. बाकिर केरल के मोपला नरसंहार, बंगाल के डायरेक्ट एक्शन, अउऱ कश्मीर में हिन्दूवन पर भइल अत्याचार इतिहास के ऊ करिखाह पन्ना हई सँ जवना पर आजु ले साँच ना त जाने दीहल गइल, ना बतावल गइल. कश्मीर में नरसंहार त भइल हिन्दूवन के बाकिर कांग्रेसी आ बँवारा कुचक्र में एकरा के कश्मीरी पंडितन के पलायन बता के पल्ला झाड़ लीहल गइल.\nएहसे पहिले कि हम दि कश्मीर फाइल्स के चरचा करीं, हम मोपला नरसंहार आ डायरेक्ट एक्शन डे का बारे में संक्षेप में कुछ बतावल चाहब. देश के आ हिन्दूवन के दुर्भाग्य रहल कि मजहबी आधार पर भइल देश के बँटवारा का बावजूद देश में हिन्दूवन के ऊ अधिकार कबो ना मिल सकल जवना के ऊ हकदार रहलें. अय्याश नेहरु आ मोहनदास के साजिश का चलते देश के ऊ इतिहास पढ़ावल गइल, आ आजु ले पढ़ावल जात बा, जवना से हिन्दूवन पर भइल अत्याचारन के हकीकत छुपल रहि जाव.\nआजादी का बाद के शुरुआती बरिसन में देश के शिक्षा मंत्री हर बेर मुसलमानन के बनावल गइल आ इतिहास लिखे के जिम्मा बँवारा गिरोह के इतिहासकारन पर छोड़ दीहल गइल. एह चलते देश में एगो अइसन मायाजाल बिछावल गइल जवना चलते हिन्दू कबो आपन हक ना पा सकसु. एगो कांग्रेसी प्रधानमंत्री त बेहाया का तरह कहि दिहलसि के देश के संसाधनन पर पहिला हक मुसलमानन के बा. देश के अनेके हिस्सन में अल्पसंख्यक हो चुकल हिन्दूवन के जरुरी संरक्षण ना दीहल गइल. कश्मीर, उत्तर पूर्वी राज्यन आ अंडमान निकोबार में हिन्दूवन के तादाद बहुते कम बा बाकिर ओहिजो अल्पसंख्यकन के मिले वाला संरक्षण ओहिजा के बहुसंख्यक जमातन के दीहल जा रहल बा. वइसे अब अल्पसंख्यक वाला मामिला का बारे में सुप्रीम कोर्ट में सुनवाई हो रहल बा आ केन्द्र सरकार हलफनामा दे के कहले बिया कि ई राज्य सरकारव पर बा कि ऊ अपना राज्य के अल्पसंख्यक के ओकर हक देव. केन्द्र देश भर का आधार पर अल्पसंख्यक तय कइले बावे.\nदिल्ली के स्कूली शिक्षकन के वेतन देबे में आपन असमर्थता जतावे वाला केजरी हर साल करोड़ो रुपिया मस्जिद का इमामन के बीच बाँटत बा. हर मजहब के आपन मजहबी शिक्षा देबे के अधिकार बा बाकिर हिन्दूवन के ई अधिकार नइखे कि ऊ अपना मजहब के शिक्षा दे सकसु. हिन्दू मन्दिरन पर बेहाया तरीका से काबिज सरकार ओह मन्दिरन के मिलल चढ़ावा के इस्तेमाल गैर हिन्दू उद्देश्यन ला इस्तेमाल कर रहल बाड़ी सँ. दुख के बात बा कि आठ बरीस के शासन का बादो छप्पन इंची सीना के दावा करे वाला मोदी के करेजा नइखे कि ऊ हिन्दूवन का साथे होखत एह पक्षपात के बन्द करि सकसु. उलटे एह सरकार में मुसलमानन के मिले वाला अनुदान कांग्रेसियो सरकारन से आगे बढ़ गइल बा. आ एह सब का पीछे गाँधी नेहरु साजिश बा जवना के काट भाजपो नइखे निकाल सकत. एह सरकार में राहुल गाँधी के राष्ट्रियता के मामला, नेशनल हेराल्ड घोटाला के मामिला, रामसेतु के मामिला, मन्दिरन पर सरकारी कब्जा के मामिला, समान नागरिकता संहिता वगैरह कई मुद्दा दबा दीहल गइल बा. काहे कि मोदी के विश्वनेता बने के बा. खैर विषय के मूल से भटकाव छोड़त लवटल जाव.\nबरीस 1921 के मोपला नरसंहार का दौरान मुसलमान केरल के मालाबार में जवना वीभत्स तरीका से हिन्दूवन के नरसंहार कइलें ओकरा के माफ ना कइल जा सके. वरियमकुन्नथ कुंजाहमद हाजी का नेतृत्व में नाहियो त अढ़ाई हजार हिन्दूवन के बेरहमी से हत्या कइल गइल. नाहियो त छब्बीस हजार हिन्दू आपन घर बार छोड़ के भाग परइलें. आ सैकड़न हिन्दू मंदिरन के विध्वंस करत अढ़ाई हजार से अधिका हिन्दूवन के जबरिया मुसलमान बना लीहल गइल.\nएह वीभत्स घटना के रुप बदलि के मोपला विद्रोह के नाम दे दीहल गइल जवना में जमींदारन का खिलाफ किसानन के विद्रोह के कथा बनावल गइल. देश पर मुस्लिम आधिपत्य के सपना देखत खिलाफत आन्दोलन चलावल गइल. एह खिलाफत आन्दोलन के मोहनदास के भरपूर सहयोग मिलल. गाँधी का नाम से मशहूर मोहनदास के निकहा से मालूम रहुवे कि खिलाफत आन्दोलन हिन्दूवन का खिलाफ जाई. मोहनदास के शौकत अली आ मोहम्मद अली साफ बता दिहले रहलन स कि जिहाद के एह लड़ाई में हिन्दूवन से लड़े के योजना बा. एकरा बावजूद मोहनदास हिन्दूवन से अपील कइलसि कि ऊ लोग सगरी अत्याचार हँसि के सहसु आ खिलाफत आन्दोलन के समर्थन करसु. कहलसि कि ब्रिटिश हुकुमत सात करोड़ मुसलमानन के मजहबी भावना से खेलत बिया आ मुसलमानन के पूरा हक बा कि ऊ एकरा खिलाफ आन्दोलन करसु आ हिन्दू हर हालत में ओकर साथ देसु.\nएही तरह ब्रिटिश काल में बंगाल के मुख्यमंत्री रहल सोहरावर्दी के शासन काल में 16 अगस्त 1946 का दिने हिन्दूवन का खिलाफ डायरेक्ट एक्शन डे के एलान भइल रहे, तीन दिन पहिले से पूरा राज्य के पुलिस वालन के छुट्टी पर भेज दीहल गइल रहे जेहसे कि मुसलमानन के हमला बेरोकटोक चलि सको. मुसलमानन के मांग रहुवे कि देश के मुस्लिम बहुल इलाकन के देश से अलगा करि दीहल जाव आ हिन्दू एह नाजायज मांग से सहमत ना रहलें. कांग्रेस देखावे खातिर एह मांग का खिलाफ रहुवे बाकिर मनही मन ओकरो इरादा रहुवे कि देश के बाँटिए दीहल ठीक रही.\n16 अगस्त 1946 का दिने भइल एह डायरेक्ट एक्शन में देश में कई एक जगहा हिंसा भइल बाकिर सोहरावर्दी के सह मिलला का चलते बंगाल पर एकर असर सबले खतरनाक रहल. ओह दिने तब के कलकत्ता मे चार हजार से बेसी हिन्दूवन के काट डालल गइल. जिन्ना के खुला एलान रहुवे कि या त ओकरा हिन्दूस्तान के विभाजन चाहीं ना त ओकरा के बरबाद कर दीहल जाई.\n16 अगस्त के बवाल लालबाजार थाना इलाका से शुरु भइल आ देखते देखत कई इलाकन में पसर गइल काहे कि एकरा ला पहिलहीं से हर मस्जिद में बतावल गइल रहुवे. आखिरकार देश के बँटवारा हो के रहल.\nएह बँटवारा का बाद मिलल आजादी में ब्रिटिश सरकार हर राजा के आजादी दे दिहलसि कि उनुकर मन करे त आजाद रहसु भा अपना पसन्द के देश में शामिल हो जासु. कश्मीर के राजा हरि सिंह के कुछ समय लागल फैसला करे में आ एही बीच पाकिस्तान राज्य पर हमला बोल दिहलसि जवना में ओहिजा के स्थानीय मुसलमान महलावरन के भरपूर साथ दिहलें. भारत के प्रधानमंत्री का हिला-हवाली का चलते सेना भेजे में देरी भइल आ कश्मीर के एगो बड़हन हिस्सा पाकिस्तान का कब्जा में चलि गइल. ओकरा बावजूद कश्मीर के मुसलमान चाहत रहलें कि ओहिजा से हिन्दूवन के भगा दीहल जाव आ पाकिस्तान से मिल जाइल जाव. आ तबहिंए से हिन्दूवन का खिलाफ हिंसा आ अत्याचार के दौर शुरु हो गइल.\nएकर सबले वीभत्स रुप देखे के मिलल 19 जनवरी 1990 का दिने. फारुख अब्दुल्ला एह नरसंहार के तय दिन का एक दिन पहिले योजनाबद्ध तरीका से मुख्यमंत्री पद से इस्तीफा दे के इंगलैण्ड चलि गइलन. अचानक आइल एह इस्तीफा से राज्य में सरकार हीनता के हालात बनि गइल. कई दिन पहिले से मस्जिदन से लाउडस्पीकरन पर एलान होख लागल रहुवे कि सगरी हिन्दू अपना बहिन बेटी आ बीबी के छोड़ के भाग जासु.\nदुख के बात ई रहल कि ओह दिने भइल हिन्दूवन के नरसंहार करे में पाकिस्तान से आइल आतंकी ना पास पड़ोस के मुसलमाने शामिल रहले जिनका साथे हिन्दूवन के रोज के भेंट मुलाकात के सिलसिला रहुवे. ओहनी के सब मालूम रहुवे कि केकरा के कइसे मारे के बा. बाकिर हिन्दुस्तान के नालायक सरकार एकरा के कश्मीरी हिन्दूवन के पलायन के नाम दे दिहलसि आ बँवारा आ लिब्रांडू मीडिया आजु ले एकरा के कश्मीरी पंडितन के पलायने कहि के बतावत रहेले.\nबाकिर हिम्मत कहीं विवेक रंजन अग्निहोत्रि आ पल्लवी जोशी के जे एह सगरी नरसंहार के परत दर परत खोलि के देश का सोझा राख दिहलें. अभिव्यक्ति के आजादी के पैरोकार आ हिन्दू विरोधी मीडिया भरपूर कोशिश कइलसि के एह फिलिम के फ्लाप करवा दीहल जाव. अधिकतर मीडिया शुरु में एह फिलिम के चरचा करे से भागत रहलें. बालीवुड गिरोह जतना अड़ंगा डाल सकत रहुवे, डललसि. बाकिर देश के हिन्दूवन में एगो नया चेतना आइल बा जवना का चलते मुँहामुँही प्रचारे एह फिलिम के जबरदस्त सफलता दिआ दिहलसि. 15 करोड़ के लागत से बने वाली फिलिम तीन सौ करोड़ के कमाई कर चुकल बिया आ एह सफलता से अउरिओ निर्माता निर्देशक एह तरह के फिलिम बनावे का ओर बढ़ीहे.\nसुने में आ रहल बा कि “1921 पुझा मुथल पुझा वारे” (1921 नदी से नदी ले) नाम से एगो मलयालम फिलिम बनावल जा रहल बा जवना में मोपला नरसंहार का बारे में देश के बतावल जाई. एह फिलिम के निर्देशक अली अकबर हउवें जे जनम से त मुसलमान रहलें बाकिर बाद में घर वापसी करत हिन्दू हो गइल बाड़न. उनकर नयका नाम रामसिंहन हवे. उमेद कइल जा सकेला कि जवना तरह कश्मीर फाइल्स फिलिम देश के मानस बदले के काम कइलसि ओही तरह इहो फिलिम ओकरा के अउर पोढ़ करी.\nअब आईं दि कश्मीर फाइल्स फिलिमो का बारे में चरचा कर लीहल जाव. हम अबहीं ले ई फिलिम नइखीं देखले आ देखे के कवनो इरादो नइखे. काहे कि हालही में हमार एंजिओप्लास्टी भइल बा आ एह फिलिम के तनाव शायद हमार कमजोर हृदय बरदाश्त ना कर पाई. कइसे केहू निस्पृह भाव से देख सकी कि कइसे एगो मेहरारु के पहिले त सामूहिक बलात्कार कइल जात बा आ बाद में ओकरा के बिजली के आरा मशीन पर चीर दीहल जात बा. कश्मीर में हिन्दूवन पर भइल ई अत्याटार आम हिन्दुस्तानी के कबहूं जाने ना दीहल गइल आ एह साजिश में एह देश के मिडियो भरपूर सहजोग दिहले रहुवे.\nबाकिर दि कश्मीर फाइल्स का बाद एह अत्याचार के झूठलावल आसान ना हो सकी. दिल्ली के गिरगिटहा मुख्यमंत्री विधानसभा में एह अत्याचारन के बात पर राक्षसी अट्टहास कइलसि आ कहलसि कि ई फिलिम झूठ देखावत बा. बाकिर बाद में जवन चौतरफा आलोचना होखे लागल ओकर त एकरी पर आपन गिरगिटहा पलटी मारत ऊ कई गो चैनलन पर आपन सफाई देत नजर आइल.\nदेश के मानस त पहिलहीं से बदलल शुरु हो गइल रहुवे आ ओहमें अब अउऱ तेजी से बदलाव होखी. हालही ले हर चुनाव से पहिले नेतवन के जालीदार टोपी में देखल आ इफ्तारी के भोज खात देखल आम बाति रहुवे. बाकिर अब उहे नेता लिलार पर चंदन लगवले मंदिरे मंदिरे घूमत लउकल बाड़ें. कवनो नेता के बेंवत नइखे कि ऊ हिन्दूत्व का खिलाफ जा सके.\nआशा कइल जाव कि संतन के कत्लेआम करे वाली इंदिरागाँधी, कारसेवकन पर गोली चलवावे वावा मुल्लायम, गोधरा में ट्रेन के एगो बोगी जरा के ओकरा में मार दीहल बेकसूर कारसेवकनो पर कवनो फिलिम जल्दिए बनी. बने के त पश्चिम बंगाल विधानसभा चुनाव का बाद भईल हिन्दू विरोधी हिंसो पर फिलिम बने त स्वागत कइल जाई.\nएह फिलिम के आलोचना करे वाला अब कहत बाड़ें कि कुछ मुसलमानन के अपराध खातिर पूरा कौम के दोषी ठहरावल बेजा होखी. बाकिर सैकड़न बरीस से साथ रहे वाला लोग जब आपन आचरण देखावत रहुवे तब बाकी के मुसलमान केने लुका गइल रहलें, एकरो जवाब मिले के चाहीं. गंगो हमरे, जमुनो हमरे त गंगा जमुनी तहतीब कइसन.\nहिन्दू जाग गइल बा आ अब ओकरा के जगवले रखला के जरुरत बा. हर आदमी अपना जाँगर भर एह काम में सहजोग देव. पुष्पेन्द्र जी के भाषण के एगो अंश उद्धृत बा – जे लिख सकत होखे से लिखे, जे बोल सकत होखे ऊ बोले. अगर बोल नइखी सकत त जे लिखे बोले के काम कर रहल बा ओकरा साथे खड़ा हो जाई. ई मत सोचीं कि आग पड़ोसी का घर में लागल बा. देर सबेर ई आगि हमना सभके अपना गिरफ्त में लेबे के कोशिश करी. ओकरा से पहिले एह हिन्दू विरोध के जड़मूल से खतम कइल जरुरी बा.


नीक भा निमन (बतकुच्चन – 196) – Anjoria\nपिछला बेर निमन के चरचा भइल रहुवे. चरचा पूरा ना पड़ल काहे कि ओह बात के अउरीओ तरह से देखल जा सकेला. आ आजु ओकरे के दोसरा कोण से देखे के कोशिश करऽतानी.\nनिमन भा नीक के मतलब होला बढ़िया, उत्तम, अच्छा. निमन भा नीक हमेशा कवनो दोसरा तुलना का हिसाब से देखल जाला. तोहार काम निमन बा कि हमार, तोहार बनावल नीक लागत बा कि हमार. अइसन कबो ना हो सके कि नीक भा निमन सबका ला नीक भा निमन होखो. हमेशा कुछ ना कुछ लोग खातिर कवनो निमन भा नीक बात बाउर हो सकेला आ होखबो करेला. एके तरह के बेवहार खातिर बेटा के शिकायत आ दामाद के बड़ाई त रउरो सभे सुनलही होखब. जवना के बेटी के गुण बतावल जाला उहे पतोहिया के दोस बन जाला. तिखर घाम होखे त माटी के बनावल सामान सुखावे वाला ला निमन रही बाकिर खेती बाड़ी करे वाला बाग बगइचा वाला माली खातिर परेशानी के दिन हो जाला.\nएक दिन अपना परिचित से पूछनी कि चाचा बुढ़ापा के देखभाल कइसे होखत बा? अरे का पूछले बाड़ऽ? बेटी दामाद बीच-बीच में आ के देखत-भालत रहेलें सँ. फेर हम पूछनी कि आ बेटा-पतोहू? त कहलन कि ओकनी का बारे में त पूछबे मत करऽ हमेशा अपना बेमार सासे-ससुर के देखे जात रहेलें सँ. एही तरह चाची से पूछनी कि का हाल बा घर परिवार के? पतोहिया त बड़ी गुनगर आइल बिया. कहली कि हँ बबुआ बहुते गुनगर हियऽ? भतार के अपना अंंगुरी पर नचवले रहेले आ बेटा हमार अइसन मउग निकल गइल कि पतोहिया से पूछले बिना कुछ करबे ना करे. फेर जब बेटी दामाद का बारे में पूछनी त कहली कि किस्मत बढ़िया रहुवे कि दामाद नीक भेंटा गइल. बेटी के बहुते मानेला. बिना ओकरा से पूछले कुछउ ना करे. आ बेटीओ मलकिनी बन के रहतिआ.\nहम चुपचाप आपन रहता धइनी. जानत रहनी कि चाची से आगे बतियवला से कवनो फायदा ना होखी उलुटे हमरे के घर फोड़वा कहे लगीहें. बाकिर सोचीं कि एके तरह के बेवहार खातिर एक आदमी निमन आ दोसरका के बाउर कइसे कहल जा सकेला. ठीक ओही तरह निमनो दिन का बारे में कहल जा सकेला. जब जनता के निमन दिन आई त कुछ लोग ला जरूरे बाउर दिन हो जाई. ऊ लोग त ओह पुरनका निमन दिन के तिकवत रहि जाई जब करोड़ों अरबों के घोटाला के जीरो-लाॅस (कुछउ नुकसान ना) बतावल जात रहुवे. काम के इज्जति होखे लागे त देहचोरवन के निमन दिन कइसे आई. पुलिस ठीक से काम करे लाग जाव त चोर-चकारन के निमन दिन केने रही? एहसे ई सवाल त हमेशा बनल रही कि निमन दिन केने बा, कब आई. रउऱा ला निमन दिन कुछ अउरे होखे वाला बा हमरा ला कुछ अउरे.\nआ जब निमन आ नीक के अतना चरचा कर लिहनी त तनी बाउरो का बारे में बतिया लीहल जाव.\nबाउर माने खराब, गुणहीन, स्वादहीन. जइसे कि निमन कुछ खास संदर्भ में निमन होखेला ओइसहीं बाउरो कुछ संदर्भ में बाउर कहाला. निमन आ बाउर हमेशा निमन भा बाउर ना होखे. बाउर कबो कबो मजबूरिओ में बने के पड़ेला. याद आवत बा एगो भोजपुरी कहाउत कि अपना दुख से भइनी बाउर, के कूटी सरकारी चाउर? कहे के मतलब कि अपना मजबूरी में हमरा बाउर बने के पड़ गइल आ एह हालात में कवनो सामाजिक काज हमरा से होखे के उमेद मत करीं.\nPrevious Post: उदित नारायण आ मालिनी अवस्थी के पद्म पुरस्कारन ला चुनल गइल\nNext Post: प्रियंका चोपड़ा भोजपुरी फिलिम बनइहें


टटका खबर (सोमार, 14 सितंबर 2015) – टटका खबर\nसंयुक्त राष्ट्र सुरक्षा परिषद में स्थाई सदस्यता लेबे के कोशिश में लागल भारत के सोमार का दिने बड़हन सफलता मिलल जब संयुक्त राष्ट्र के करीब 200 सदस्य राष्ट्र सुरक्षा परिषद में सुधार के सवाल पर अगिला एक साल ले चरचा करे पर तईयार हो गइले. चीनो एह प्रस्ताव के समर्थन कइले बिया.\nश्रीलंका के प्रधानमंत्री रानिल विक्रमसिंघे तीन दिन के भारत यात्रा पर सोमार के साँझ नई दिल्‍ली पहुंचले जहां हवाई अड्डा पर वाणिज्य आ उद्योग मंत्री निर्मला सीतारमण उनुकर अवानी कइली. रानिल विक्रमसिंघे काल्हु प्रधानमंत्री नरेन्‍द्र मोदी से मिलिहें आ दुनू देश का बीच प्रतिनिधिमंडल स्तर के बातचीत करीहें. उमेद बा कि दुनू देश साझा सहमति पत्र पर दस्तखत करीहें.\nसमाजवादी पार्टी, राष्ट्रवादी कांग्रेस पार्टी आ पीए संगमा के गोल नेशनल पीपल्स पार्टी बिहार विधानसभा चुनाव में मिल के लड़ीहें सँ. एह बात के एलान सोमार का दिने समाजवादी पार्टी के बिहार प्रभारी किरनमई नंदा आ राकांपा के महासचिव तारिक अनवर पटना में संवाददाता सम्मेलन में कहलन कि तिसरका मोर्चा सगरी 243 सीट से चुनाव लड़ी.\nराजग के टिकट बँटवारा आखिरकार सोमार का दिने हो गइल. एकरा बाद अब भाजपा 160 सीट से, लोक जन शक्ति पार्टी 40 सीट से, राष्‍ट्रीय लोक समता पार्टी 23 सीट से, आ हिअमो 20 सीट से चुनाव लड़ी. बाकिर सुने में आवता कि सार्वजनिक रूप से मुसुकात रामविलास पासवान आ उपेन्द्र कुशवाहा कम सीट मिलला से नाराज बाड़ें बाकिर खुल के नइखन बोलत.\nओने महागठबन्हनो में अब लठबन्हन शुरु होखे के समाचार बा. हर पार्टी अपना पसन्द के सीट से लड़ल चाहऽतिया. जदयू के सिटिंगो सीट पर राजद आ कांग्रेस के लोग अपना उमीदवार के लड़ावल चाहऽता.\nमहागठबन्हन में शामिल कांग्रेस, जदयू आ राजद के आरोप बा कि भाजपा आपन मतलब साधे खातिर बिहार में सरकारी मशीनरी के गलत इस्तेमाल करत बिया भाजपा. एह लोग के बड़का शिकायत बा भीड़ का सीदजन में हर साल लेखा एहू साल बिहार खातिर विशेष रेलगाड़ियन के चलावे के एलान कइल.\nअपना इलाका के भषन के हक मारे वाली हिन्‍दी के आजु हिन्दी दिवस देश भर में सरकारी आयोजन क के मनावल गइल. दिल्ली में बोलावल एगो समारोह में राष्ट्रपति प्रणव मुखर्जी कहलन कि दुनिया हिन्दी के एगो महत्ववाली भाषा मान लिहले बिया.\nसार्वजनिक क्षेत्र के विमानन कंपनी एयर इंडिया में फेरू श्रमिक अशांति के माहौल बने लागल बा. कंपनी के पायलटन के एगो यूनियन एह बात पर नाराज बा कि ओकरा के मजदूर वर्ग से काहे बाहर कर दीहल गइल बा.\nराजनीति में ढेरहन गोल बनला के एगो नतीजा होले कि अनेके गोल तरह तरह के नाम ध लेलें. अइसने एगो गोल हवे भारतीय आम आवाम पार्टी. नाम धरइला का बाद एकरा बुझाइल कि एह नाम के संक्षिप्त रूप बाप हो जाई आ एकरा के राखे के तय कर लिहलसि. अब एह गोल के बोलतुअन के कहना बा कि ऊ लोग सचहू सभकर बाप बन के देखाई\nप्रधानमंत्री नरेन्द्र मोदी बिहार में अगिला डेढ़ महीना में बिहार में 12 गो रैली करे वाला बाड़न, माने कि हर चार दिन में एगो रैली. एह काम खातिर एसपीजी के एगो एडवांस टीम बिहार चहुंप गइल बिया आ चुनाव होखे ले बिहारे में बनल रही. एकरा जिम्मे ई देखे के बा कि मीटिंग के दौरान कवनो तरह के गड़बड़ी जिन होखे.\nचन्दौली जिला के चकिया कोतवाली इलाका के बनरसिया गांव में सोमार का दिने दू गो लड़िका नहात घरी नहर में डूब के मर गइलें.\nसारण जिला के डोरीगंज में आरा-छपरा का बीच बनत पुल के काम में लागल एगो क्रेन सोमार का दिने टूट के नाव पर गिर गइल जवना से एक आदमी के मौत हो गइल आ कई जने घवाहिल हो गइलें. मरे वालन के गिनिती बढ़े के पूरा अनेसा बा.\nदेश के थोक मूल्य सूचकांक पर बनावल जाए वाला महँगाई दर लगातार दसवां महीना गिरत चल गइल बा. अगस्तो में एकरा में गिरावट दर्ज भइल बा आ ई शून्य से 4.95 फीसदी नीचे रहल बा. ई कमी ईंधन आ दाल के दाम में कमी भइला का चलते कइल गइल बा. खुदरो महँगाई के दर में अगस्त का महीना में कमी आइल आ ई 3.66 फीसदी हो गइल बा.\nबाम्बे स्टाक एक्सचेंज के सेंसेक्स में सोमार का दिने 246 अंक के आ निफ्टी में 83 अंक के बढ़ोतरी भइल. डालर का मुकाबले रुपिया 21 पईसा मजबूत भइल बा. सोना के दाम पहिलहीं बरोबर रह गइल जबकि चांदी के दाम में हर किलो पर एक सौ रुपिया के कमी आइल बा.\nकड़की में आटा गील करत रिजर्व बैंक सोमार का दिने सहारा समूह के मिलल गैर-बैंकिंग वित्तीय कंपनी (एनबीएफसी) के पंजीकरण रद्द कर दिहलसि.3सितंबर से एह कंपनी के लाईसेंस रद्द मानल जाई.\nनेपाल के संविधान सभा नेपाल के हिन्‍दू राष्‍ट्र घोषित करे के प्रस्‍ताव के बहुमत से नामंजूर कर दिहलसि आ फेरू तय कर दिहलसि कि नेपाल सेकूलरे देश बनल रही.\nऑस्ट्रेलिया के प्रधानमंत्री टोनी एबॉट के आजु उनका पार्टी के आंतरिक चुनाव में हरा के उनकर विरोधी माल्कोम टर्नबुल आस्ट्रेलिया के प्रधानमंत्री बन गइलें.\nपिछला महीना थाईलैंड के ब्रह्मा मंदिर में भइल विस्फोट का मामिले में मलेशियाई पुलिस एगो पाकिस्तानी समेत तीन जने के हिरासत में ले लिहले बिया. एगो संदिग्ध तुर्की फरार हो गइल रहे. ऊ चीन के नागरिक हवे आ फरार होखे ला ऊ भारत हो के रास्ता चुनलसि.


(शनिचर, 1 अक्टूबर)\nसीबीआई एह बात का खिलाफ बिया कि ओकरा से भ्रष्टाचार निरोधी शाखा अलग कर के लोकपाल के दायरे में कर दिहल जाव बाकिर ऊ एह बाति खातिर जरूर तइयार बिया कि पूरा सीबीआई के लोकपाल के दायरा में राख दिहल जाव.\nराष्ट्रीय कार्यकारिणी के बईठका का बाद भाजपा कहले बिया कि प्रधानमंत्री समस्या से निपटे में भरोसा करे लायक नइखन रहि गइल आ संप्रग सरकार अपने विरोधाभासन से गिर जाई. एहसे भाजपा कार्यकर्ता मधयावढ़ि चुनाव खातिर तइयार रहसु.\nआरबीआई का लगे ले चहुँप गइल जाली नोट. अपना कार्यालय में 192 गो जाली भारतीय नोट मिलला का बाद रिजर्व बैंक पुलिस में शिकायत दर्ज करवले बा.\nकेन्द्र सरकार के कहना बा कि तेलंगाना राज्य के मुद्दा सलटावे खातिर ओकरा अउरी समय चाहीं. एह बीच दबाव बनावे खातिर प्रदेश के एगो अउरी मंत्री आपन इस्तीफा दे दिहले.\nबांग्लादेश के भूमि हस्तांतरण कइला पर चिंता जतावत भाजपा कहले बिया कि एह समझौता के दस्तावेज संसद में पेश कइल जाव.\nदेश के पहिलका दुमंजिला रेलगाड़ी के परिचालन काल्हु धनबाद आ हावड़ा के बीच शुरू हो गइल.\nमुंबई के एगो विशेष अदालत कहलसि कि हसन अली पर मकोका लगावे के संभावना खोजल जाव.\nमध्यप्रदेश के टीकमगढ़ में जवना मकान में विस्फोट भइल रहे ओहिजा सेना के बम राखल रहुवे. पुलिस ओह जगहा से सेना के दू गो अउरी बम बरामद कर के ओकनी के बेकाम बना दिहलसि.\nसर्वोच्च न्यायालय के कहना बा कि मतदाता सूची में नाम होखला से केहू के किरायदार होखे के अधिकार ना मिल सके. एहसे बस अतने पता चलेला कि कवनो खास समय में ऊ ओहिजा रहत रहे.\nसुधीन्द्र कुलकर्णी के कहना बा कि वोट खातिर नोट मामिला में उनुका के गवाह बनावल जाव आरोपी ना.\nजेल में बंद डीएमके सांसद कनिमोझी आ कलैगनार टीवी के प्रमुख शरद कुमार विशेष अदालत से कहलन कि उनुका के 2जी घोटाला में आपराधिक विश्वासघात अउर साजिश के आरोपी ना बनावल जा सके काहे कि ऊ लोग कवनो तरह से स्पेक्ट्रम के कवनो गलत आवंटन से नइखन जुड़ल.\nगुजरात के निलंबित पुलिस अधिकारी आ गिरफ्तार संजीव भट्ट के जान के खतरा बतावत बाड़ी उनुकर पत्नी श्वेता भट्ट.\nभारतीय नौसेना गोवा तट से 600 से 700 समुद्री मील दूर तीन गो धो (मस्तूप वाला जहाज) अउर कुछ छोटहन नौका पर नजर लगवले बा काहे कि अनेसा बा कि ई समुद्री डाकूअन के हो सकेला.\nसुब्रह्मण्यम स्वामी कहले बाड़न कि ओ सोनिया के दामाद राहुल वाड्रा का खिलाफ भठियरपन के सुबूत जुटावे में लागल बाड़न.\nअफगानिस्तान के राष्ट्रपति रहल बुरहानुद्दीन रब्बानी के हत्या के साजिश पाकिस्तान में रचल गइल रहे अइसनका दावा अफगान सुरक्षा एजेंसी कइले बिया.\nसिडनी में एगो छोट हवाई जहाज विमान झूला से टकरा के ओहमें अझुरा गइल. बाद में क्रेन मँगा के सभका के सही सलामत निकाल गइल.\nपेंटागन अमेरिकी सेना के पादरियन के समलैंगिक बिआह करे के अनुमति दे दिहले बा बशर्ते ओह राज्य के कानून एकर इजाजत देत होखे.\nईरान के दक्खिनी हिस्सा में हीलियम गैस कर बड़हन भंडार मिलल बा.\nपाकिस्तान में कक्षा 10 के परीक्षा में माथ पर रहल एगो छात्रा का साथे लाहौर में सामूहिक बलात्कार कइल गइल.\nइंडोनेशिया में विमान दुर्घटना में सगरी 18 यात्रियन के मौत हो गइल.\nअमेरिकी राष्ट्रपति बराक ओबामा के कहना बा कि यमन में आतंकवादी अनवर अल-अवलाकी के मरइला से आतंकवादी संगठन अलकायदा के कड़ेर झटका लागल बा.\nमारुति-सुजुकी के कामगारन के तैंतीस दिन पुरान हड़ताल काल्हु खतम हो गइल.\nनिराशो माहौल में वाहन उद्योग बढ़िया संख्या में वाहन बेच लिहलसि. सितम्बर में एह में बढ़ोतरी दर्ज भइल बा.\nजीपीटी हेल्थकेयर त्रिपुरा के राजधानी अगरतला में 250 बिस्तर वाला मल्टी सुपर स्पेशियलिटी अस्पताल चालू कइले बा.\nटाटा मोटर्स की बिक्री सितम्बर में 22 फीसदी अधिका रहल. ह्युंडई आपन बिक्री 12.4 फीसदी बेसी बतावत बिया. बाकिर मारूति सुजुकी के बिक्री में करीब इकइस फीसदी कमी आइल बा. जनरल मोटर्स के बिक्री में सत्रह फीसदी से बेसी के बढ़ोतरी भइल बा.\nपिछला हफ्ता देश के विदेशी पूंजी भंडार में 4.05 अरब डॉलर के गिरावट आइल बा.\nदेश के सबसे बड़ा बैंक भारतीय स्टेट बैंक के सर्वर में शनिचर के आइल खराबी का चलते बैंक के कम्प्यूटर प्रणाली खराब हो गइल. आजु अतवार के, दू अक्टूबर के छूट्टी का बावजूद, पूरा देश में स्टेट बैंक के शाखा खुलल रहीहें सँ.\nपाँच साल ले दुनिया के सबले ताकतवर महिला मानल जात इन्दिरा नूयी के एह साल दुसरका नंबर पर राखल गइल बा.\nएक तरफ निहिता विश्वास शोभराज भारतीय टीवी शो बिगबॉस में शामिल होखे वाली पहिलका नेपाली बनिहन त दोसरा तरफ जेल में बंद उनुकर पति चार्ल्स शोभराज अपना रिहाई खातिर यूरोपीय संसद से सम्पर्क साधे में लागल बाड़न.\nनिर्देशक नीरव घोष के फिल्म ‘साउंडट्रैक’ अब सात अक्टूबर के रिलीज होखी काहे कि एह दौरान फिल्म के नायिका सोहा अली खान के पिता मंसूर अली खान पटौदी के इंतकाल हो गइल बा.\nशनिचर के भइल चैम्पियंस लीग के मैच में कोलकाता नाइट राइडर्स डकवर्थ लुईस प्रणाली का सहारे दक्षिण अफ्रीका के वॉरियर्स टीम के 22 रन से हरा के आपन दुसरका जीत हासिल कइलसि.\nविश्व मुक्केबाजी चैम्पियनशिप में भारत के विजेंदर पहिलके दौर में बाहर भइलन.\nएक महीना बाद अंतर्राष्ट्रीय क्रिकेट में अपना वापसी का बारे में सोचीहें शाहिद अफरीदी.\nशुक का दिने बरखा का चलते मुम्बई इंडियंस आ केप कोबराज टीम के बीच के मैच रद्द घोषित कर दिहल गइल काहे कि कोबराज अपना खेल के शुरूआतो ना कर पवले.


ददरी मेला के समापन पर भोजपुरी गायकी के जलवा – Anjoria\nभोजपुरी गायकी के पितामह कहाए वाला वीरेन्द्र सिंह ‘धुरान’ के ददरी मेला में ददरी महोत्सव के मंच पर सम्मानित कइल गइल.\nमंगल का साँझ बलिया के ददरी मेला के समापन का मौका पर मेला के भारतेन्दु कला मंच पर ‘ददरी महोत्सव’ में भोजपुरी गायकी के जलवा रहल. साँझ से शुरू भइल कार्यक्रम बुध का भोर में बन्द हो सकल. आ तबहियो सुनेवालन के जुटान बनले रहुवे. केहू हटे के नाम ना लेत रहुवे. आ एह गायकी के खासियत रहल कि एह दौरान कवनो दुअर्थी गाना भा बोल सुने के ना मिलल. सगरी गायक गायिका फूहड़ता से परहेज कइलन आ उमेद जागल कि भोजपुरी गायकी के लोकप्रियता फूहड़पन का चलते नइखे आ नीमनो गाना सुने वाला लोग भरपूर मौजूद बाड़े.\nमंच के शोभा बढ़ावत मशहूर भोजपुरी गायक गोपाल राय\nकार्यक्रम के शुरुआत राकेश मिश्रा के देवी गीत ‘देवलोक से चलली भवानी नू हो / देवता बनले कहार’ से भइल. मंच के शोभा बलिया के मशहूर भोजपुरी गायक गोपाल राय बीच बीच में बढ़ावत रहले. अपना गायकी के जलवा बिखेरे वालन में शामिल रहले राजेश पाण्डेय, संजोली पाण्डेय, सुनीता पाठक, आ महुआ टीवी के सुरसंग्राम के फाइनल के तीनो प्रतिभागी – यूपी से वीरेन्द्र भारती, बिहार से विकास तिवारी, आ झारखंड से शालिनी दूबे.\nकार्यक्रम के आनन्द तब अउर बढ़ गइल जब भोजपुरी गायकी के पितामह कहाए वाला डीरेन्द्र सिंह ‘धुरान’ के मंच पर सम्मानित कइल गइल. नब्बे साल के ई पुरनिया गायक आपन गीतो सुनवलन जवना पर पूरा समारोह ताली के गड़गड़ाहट से गूंज उठल.\nPrevious Post: पुरवइया आ भोजपुरी लेखक संघ के भोजपुरी कविता संगोष्ठी\nNext Post: गति से दुर्गति ले (बतकुच्चन – 178)


टटको में टटका खबर : 24 अक्टूबर 2014, शुक – Anjoria\nOctober 25, 2014 Editor खबर 0\nभारत तिब्‍बत सीमा पुलिस के स्‍थापना दिवस पर 24 अक्‍टूबर, 2014 का दिने सूरजपुर, ग्रैटर नोएडा में संबोधन देत केंद्रीय गृहमंत्री राजनाथ सिंह.\nविश्वबैंक आ अंतर्राष्ट्रीय मुद्राकोष पर निर्भरता कम करे का मकसद से आजु एशियन इंफ्रास्ट्रक्चर इन्वेस्टमेंट बैंक के शुरूआत करे ला भारत समेत एशिया के 21 गो देश ओकर संस्थापक सदस्य बन गइले. एह बैंक के आधा पूंजी चीन के रही. बैंक के पहिला अध्यक्ष भारत के होखे के बात कहल जात बा.\nआजमगढ के आलापुर पुलिस एगो आदमी के गिरफ्तार क लिहलसि जे अपने अपहरण के नाटक रचले रहल.\nनगर थाना के चवरतकिया मुहल्ला में काल्हु रात पटाखा छोड़त भाई-बहिन के पड़ोसी गोली मार दिहलसि. गोली आंख में लागल बा. दुनू के आस्पताल में भरती करावल गइल बा.\nआजु ब्रिटेन के महारानी एलिजाबेथो सोशल मीडिया पर आपन मौजूदगी दर्ज करा दिहली आ आजु आपन पहिला ट्विट डलली.\nसारण जिला के अमनौर प्राथमिक स्वास्थ्य केन्द्र पर प्रसव के दौरान जच्चा के मौत पर ओकर परिजन चिकित्सक आ कर्मचारियन साथे मारपीट कइले.\nबिहार में डेंगू के मरीजन के गिनिती बढ़े लागल बा आ तीस से अधिका लोग एकरा गिरफ्त में आ चुकल बा. पीएमसीएच में अलगा से डेंगू वार्ड बनावल गइल बा.\nएह साल दिसम्बर में ओडिशा के राजधानी भुवनेश्वर में होखे वाला चैम्पियंस ट्रॉफी खातिर तइयारी करत भारत के सीनियर पुरुष हाॅकी टीम4नवम्बर से आस्ट्रेलिया के दौरा पर जाई जहाँ ऊ हाॅकी के मैच खेली.\nदेवरिया के लार में जमीन के झगडा ले के एगो आदमी के छूरा घोंप के मार दिहल गइल.\nकांग्रेस के बड़का नेता आ पिछला सरकार में वित्त मंत्री रहल पी. चिदम्बरम के बयान का बाद कांग्रेस पार्टी सकता में आ गइल बिया. चिदम्बरम कहले बाड़न कि आगे चल के गांधी परिवार से बाहरो के कवनो नेता पार्टी के नेतृत्व कर सकेला. इहो कहलन कि अगर केहू के नाम करिया कमाई वालन का सूची में आवतो बा त ओहसे कांग्रेस काहे लजाई? लजाए के त ओकरा चाहीं जे करिया कमाई कइलसि.\nहरियाणा के मनोनीत मुख्यमंत्री मनोहर लाल खट्टर आजु राष्ट्रीय स्वयंसेवक संघ के सरसंघ चालक मोहन भागवत से मुलाकात क के उनुका के अपना शपथ ग्रहण समारोह में आवे के नेवता दिहलें.\nजवन गाहक आपन जानकारी देबे वाला फार्म भर के जमा ना करावे ओकर खाता बंद करे के इजाजात रिर्जव बैंक व्यावसायिक बैंकन के दे दिहलसि. बाकिर पहिले गाहक के समय देबे के आ फेर आंशिक रूप से रोक लगावे के सलाहो दिहलसि.\nचीन के चेतावनी के औकात देखावत भारत फैसला कइलसि कि अरूणाचल प्रदेश में अउरी 54 गो सीमा चौकी बनावल जाई आ सीमा से लागत इलाका के बुनियादी ढांचा मजबूत करे खातिर 175 करोड रूपिया के पैकेज दिहलसि.\nएयर इण्डिया के हवाई जहाजन के निशाना बनावे के आतंकी धमकी देत पाती मिलला का बाद अहमदाबाद, मुंबई आ कोच्चि हवाई अड्डा पर हाई अलर्ट लागू हो गइल आ हर सवारी के सघन जाँच कइल जात बा.\nसारधा चिट फंड घोटाला जाॅच करत सीबीआई आजु बीजू जनता दल के सांसद रामचन्‍द्र हांसदा से पूछताछ कइलसि.\nपश्चिम चंपारण के रामनगर इलाका के मठिया गाँव में बिजली के करंट लगला से एगो आदमी के मौत हो गइल.\nअंडमान द्वीप समूह के संरक्षित जारवा जनजाति पर डाकुमेन्टरी बनावे वाला दू गो फ्रेंच फिल्‍म निर्मातन का खिलाफ मामिला दर्ज कइल गइल.\nसायना नेहवाल आ पी कश्‍यप फ्रेंच ओपन बैडमिंटन टूर्नामेंट के क्‍वार्टर फाइनल में चहुँपल लोग.\nबस्ती जिला के कप्तानगंज इलाका के भरवलिया गाँव का नियरा कुआनो नदी में नहाए गइल दू गो लड़िकियन के डूबला से मौत हो गइल. एगो के लाश मिल गइल बा दोसरका के खोजल जात बा.\nबिहार के मुख्यमंत्री जीतन राम मांझी अपना बेतुका बयानबाजी का चलते खास जगहा बनवले जात बाड़न. अबकी कहले बाड़न कि महादलित शराब पीयल छोड़ देव लोग त बिहार में महादलितन बिना सरकार बनावल मुश्किल हो जाई. कहलन कि अबकी त हमरा के बनावल गइल बा बाकिर हम खुदहु बन सकीले तब मुख्यमंत्री.\nपूर्वी चंपारण जिला के हरैया थाना इलाका में आज शुक का दिने एगो नवही के मौत का बाद खिसियाइल लोग थाना पर हमला बोल दिहल. एगो पुलिस जीप के जरा दिहल गइल आ बाकी अनेके गाड़ियन के तूड़फोड़ दिहल गइल.\nदेश के शेयर बाजार आजु शुक का दिने बंद बा. काल्हुओ दिन में बंद रहल आ साँझ बेरा मुहूर्त कारोबार भइल. एह मुहूर्त कारोबार में बाजार में तेजी दर्ज भइल.\nराष्ट्रीय लोकदल के उत्तर प्रदेश अध्यक्ष मुन्ना सिंह चौहान के बाइस बरीस के बेटा आलोक काल्हु बियफे का साँझ अपना के गोली मार लिहलसि. मुन्ना सिंह ओकरा के तुरते लखनऊ ट्रॉमा सेंटर ले गइले जहाँ बाद में ओकर मौत हो गइल.\nउत्तर प्रदेश सरकार अब रिटायर होखे वाला बीडीओ लोग के तब ले संविदा पर राखी जब ले नया बीडीओ के विधिवत बहाली नइखे हो जात.\nमोहर्रम के तजिया निकले का दौरान लखनऊ में चाक चौबंद व्यवस्था करे में पुलिस लागल बिया, पूरा लखनऊ के पांच गो जोन आ 18 गो सेक्टर में बांटल गइल बा. शनिचर साँझ से अतवार साँझ ले हर मुहर्रम जुलूस के वीडियो रिकार्डिग केवल जाई. 70 जगहा स्थायी कैमरा लगावल गइल बा.


मारवाड़ियन आ ममता में ठन गइल बा – Anjoria\nJan 31, 2012 ममता बनर्जी, मारवाड़ी\nपश्चिम बंगाल में एह घरी प्रवासी राजस्थानियन, जिनका के एहिजा मारवाड़ी कहल जाला, आ सरकार में तनाव पैदा हो गइल बा. आमरी अस्पताल कांड में गिरफ्तार निदेशकन का मामिला में फिकी के बयान पर मुख्यमंत्री ममता बनर्जी के प्रतिक्रिया से राज्य के मारवाड़ी बहुते नाराज लउकत बाड़े. काहे कि अस्पताल में आग लागे के दुखद घटना क बाद अस्पताल के खाली मारवाड़ीए निदेशकन के गिरफ्तार कइल गइल आ बंगाली निदेशक के कार्रवाई के दायरा से बाहर राखल गइल. हालांकि, एएमआरआई घटना से जुड़ल एह बेतरतीब तरीका से चुन चुन के भइल गिरफ्तारी तय रूप से निंदा करे जोग बा, लेकिन बंगाल में व्यापार आ राजनीति के रिश्तन के बदलती सुभाव के जानल रोचक बा.\nयाद करीं 60 के दशक जब नक्सलियन के पूंजीवाद विरोधी आंदोलन का दौरान कोलकाता (तब कलकत्ता) के कवनो मारवाड़ी व्यापारी पर हमला ना भइल. 80 के दशक ले खेतान, गोयनका, खेमका, चितलांगिया, कनोडिय़ा अउर कोठारी, लोढ़ा, रुइया आ तोदी बंधु तेजी से आपन व्यापारिक साम्राज्य खड़ा कइल शुरू कर दिहले. एहमें से अधिका औद्योगिक साम्राज्य ओह ब्रिटिश कंपनियन के अधिग्रहण से स्थापित भइल जवना के प्रोमोटर विदेशी मुद्रा विनिमय अधिनियम लागू होखला का बाद भारत छोड़ गइलन. अधिनियम लागू होखला का बाद उनुका खातिर अपना भारतीय सहायक इकाईयन में आपन हिस्सेदारी घटावल जरूरी हो गइल रहे. गौर करे वाली बाति ई रहल कि लगातार हड़ताल अउर तालाबंदी का चलते राज्य में ओह समय काम के खराब होखत दिनन के गिनिती बढ़ले जात रहुवे, लेकिन मारवाड़ी समुदाय के तब कवनो परेशानी ना भइल, ना ही ओह लोग के कमाई के बेंवत घटल. जइसे कि, 70 के दशक के आखिर ले जूट उद्योग बड़हन पैमाना पर मारवाडिय़न का हाथन में चल गइल. मजदूरी विवाद में कर्मचारी हड़ताल पर जात रहले आ मिल मालिक अक्सर तालाबंदी के एलान करत गइले. नतीजा भइल कि जूट किसानन के बड़हन नुकसान उठावे पड़ल. अइसन दसियन साल पुरान मामिला पर वैचारिक रूप से सवहारा वर्ग के खैरख्वाह कहाए वाली पार्टियन के ध्यान जाइल चाहत रहे बाकिर ओहु दल के प्रतिनिधि एह मसला के कवनो परवाह ना कइलन.\nएकरा बाद पश्चिम बंगाल के राजनीति में बनर्जी के उभरला से बरीसन पुरान समीकरण बहुते बिगड़ल लागल काहे कि उद्योगपतियन के भरोसा वाम मोर्चा पर रहल, उहो लोग अब बंगाल से कदम पीछे खींचे लागल बाड़े. जबसे ममता बनर्जी सत्ता सम्हरली तबसे ऊ उद्योग विरोधी अपना छवि सुधारे के अनेके कोशिश कइली. जवना के सबले ताजा नमूना बंगाल लीड्स हवे. बंगाल लीड्स के परिणाम का बारे में मिलल जानकारी इहे बा कि उद्योगपतियन के एहमें बेसी दिलचस्पी नइखे. एहिजा ई बता दिहल जरूरी बा कि राज्य के वित्तमंत्री अमित मित्रा के ई पद एही से मिलल कि ऊ फिकी के सेक्रेटरी जनरल रह चुकल बाड़े. एहमें कवनो शक नइखे कि फिकी में अबहियो मारवाड़ी समुदाय के उद्योगपतियन के बहुतायत बा. मित्रा बखूबी जानत बाड़न कि ई भारतीय उद्योगपतियन के स्वदेशी मंच होखल करत रहुवे आ ओकर शुरुआत राज मल्टीनेशनल्स के संगठन एसोचेम के मुकाबले जी डी बिड़ला कइले रहले. परंपरा इहे रहल बा कि फिकी के अधिकतर सदस्यन के व्यावसायिक सम्पर्क कोलकाता से रहुवे आ बावे. ई लमहर जुड़ाव साबित करत बा कि बंगाल में बंगाली मारवाड़ी विभाजन ना रहल. इहाँ ले कि चुनाव के पहिले अमित मित्रा कहले रहन कि – ममता जी मारवाड़ी समुदाय के जरूरत, भावना अउर उम्मीदन के बढ़िया से समुझेली अउर हम जानत बानी कि राज्य में पूंजी निवेश कइसे होखी – एही चलते उमेद रहल कि एहिजा एह तरह के सामुदायिक विभेद ना होखी. इहाँ ले कि अमित मित्रा अपना चुनाव प्रचार के दौरान साफ कहले रहन कि एगो अर्थशास्त्री के तौर पर ऊ पिछला कई बरीसन से देखत बाड़न कि एहिजा से पूंजी के पलायन होखत बा आ राज्य के आर्थिक विकास हतोत्साहित होखत बा. अगर हमनी का जल्दिये एह पलायन के रवैया पलटे के कोशिश नइखीं करत त फेर बहुते देर हो जाई आ बाति बिगड़ जाई. लेकिन असलियत कुछ अउरे लउकत बा. हालांकि मारवाड़ी समुदाय का बारें में अकारथ रवैया राखे खातिर बदनाम पहिले के मार्क्सवादी सरकार के लेजेंड मुख्यमंत्री ज्योति बसु के सम्बंध मारवाड़ियन से बढ़िया रहुवे. उनुका बारे में कहात रहे कि सी पी एम के एम के अर्थ मारवाड़ी होला. बाकिर आमरी कांड का बाद ममता बनर्जी के टिप्पणियन से पूरा समुदाय दुख भरल खीस में बा.\nई नाराजगी अतना बा कि शहर के मशहूर औद्योगिक घराना के मुखिया के कहना बा कि ऊ अब एहिजा अउरी पूंजी लगावे का पक्ष में नइखन. जबकि उहे पहिले ममता बनर्जी के हर आयोजन में हाजिर रहत रहले. “बंगाल लीड्स” सम्मेलनो में उद्योगपति बहुते उत्साहित ना लउकले . कई जने बड़का उद्योगपति त लउकबे ना कइले. अनेके बड़का परिवार जे अस्पताल के धंधा में रहले, आपन कारोबार समेटल शुरू कर दिहले बाड़न. आ बहुते अस्पताल बंद होखत बा. शहर के एगो मशहूर अस्पताल श्री विशुद्धानंद अस्पताल के दरवाजा बंद होखला का बाद फेर सरकार के आश्वासन मिलला पर खुलल. लेकिन अनेके बड़का मारवाड़ी परिवार , जे आजादी का बाद से इहवाँ के अर्थव्यवस्था सुधारे में बहुते बड़ योगदान कइले, ऊ अब पूंजी समेटे का चक्कर में बाड़े आ ओहमें से कई लोग त खुल के कहत बा कि ऊ अब एहिजा से कारोबार समेट के गुजरात भा राजस्थान में पूंजी लगइहे. मारूति के प्रबंध निदेशक रहल जगदीश खट्टïर के कहना बा कि आमरी के निदेशकन का खिलाफ जवनो कार्रवाई होखत बा ऊ कानून का हिसाब से होखे के चाहीं ना त एहसे पूंजी निवेश पर असर पड़ी. मौजूदा हालात में मारवाड़ियन का खिलाफ कड़वा शब्दन के इस्तेमाल कइल जात बा. अधिकतर मारवाड़ी कारोबार बढ़ावे के योजना बनवले रहुवन, बाकिर अब उनुकर टटका निवेश थथम गइल बा. कुछ लोग त कंपनी बोर्ड छोडहु पर सोचत बाड़न जहावाँ ऊ अबही स्वतंत्र निदेशक बनल बाड़े.\nममता बनर्जी मैनिकियन (एगो खास तरह के पुरान पंथ जहवाँ निमन आ बाउर के लड़ाई हमेशा चलत रहेला) ब्रांड के राजनीति करे ली, जवना के मतलब बा कि वामपंथ खातिर उनुकर निष्ठुर रवैया हमेशा बरकरार रही. लिहाजा वाम मोर्चे से जुड़ाव के खमियाजा मारवाड़ी समुदायो के झेलही के पड़ी. एएमआरआई त्रासदी से इहे संदेश मिलल बा आ ई देखे के बा कि कवन फरीक एहसे का सीखत बाड़े.\n(31 जनवरी 2012)